Бундеслига 27.05.2020 21:30 Лейпциг 0 - 0 Герта\nЕвропа инвестфонди миллиардер Рыболовлевдан “Монако” жамоасини харид қилиш ҳақида ўйлаяпти\nКиритилган сана: 2020-05-20 12:33\nРоссиялик миллиардер Рыболовлев раҳбарлик қиладиган “Монако” жамоасига Европанинг катта инвесткомпанияси қизиқиш билдирмоқда. Bloomberg хабарига кўра, компания клубни харид қилиш имкониятларини текшириб кўрмоқда.\nCVC Capital Partners компанияси “Монако”ни сотиб олиш борасида ҳозирча бир қарорга келгани йўқ. Лекин агарда имконият бўлса, жамоани сотиб олиш истаги борлигини билдирган. Рыболовлевлар оиласи вакили “Монако”ни сотиш бўйича ҳеч қанақа музокаралар олиб борилмаётганини эълон қилди.\nРыболовлев “Монако”ни 2011 йилда сотиб олганди. Миллиадер жамоага 1 млн евро инвестеция киритди ва яна 4 йил давомида 100 млн евро сарфлашга ваъда берди. Франциянинг иккинчи дивизионидаги жамоа 2012/2013 йилги мавсумда Лига 1 га қайтди ва 2013 йилда катта масштабдаги трансфер ишларини ўтказди. 150 млн еврога футболчилар харид қилинди (бир қанча футболчиларнинг трансферида агент Жорже Мендеш қатнашди). Бундай ҳолат УЕФАга ёқмади. Улар фейр-плей қоидаларини бузган жамоага (қоида бўйича харажарлар даромаддан ошиб кетмаслиги керак эди) жарима солишди ва еврокубоклардан четлатди. “Монако” энди бир қанча футболчисини сотиш ҳақида бош қотира бошлади.\nУлар футболчиларни сотишни билишарди. 4-5 млн еврога харид қилинган футболчиларни 50-70 млнга сотиб юборарди (масалан, Антони Марсьялнинг “Манчестер Юнайтед”га ўтиши) ёки академиядан чиққан футболчини 180 млнга трансфер қилишарди (Килиан Мбаппенинг “ПСЖ”га ўтиши).\n2014 йилда Леонарду Жардим жамоага мураббий этиб тайинлангандан кейин ишлар анча олдинга силжий бошлади. Жардим ёшларга эътибор қаратарди, ҳаттоки жамоанинг муҳим футболчилари сотиб юборилса-да, “Монако”ни Франция чемпионатининг етакчиларидан бири қилиб сақлади ва 2017 йилда Лига 1 чемпионига айлантирди.\n2018 йил ёзида “Монако” яна бир бор ўз юлдузларини сотишига тўғри келди. Деярли 320 млн евро фойда қилган жамоа бир қанча футболчиларни жамоага жалб қилди. Аммо бу сафар негадир ишлар ўхшамади. Октабрь ойида Жардим истеъфога чиқди ва унинг ўрнини Тьерри Анри эгаллади. Анри “Монако” академиясидан чиққанди. Собиқ футболчи мураббийлик тажрибасига эга эмасди. Жамоа яна пастлай бошлади: 20 ўйинда атиги 5 та ғалаба.\nДекабрь ойида “Монако”нинг бош директори жамоа бир қанча хатоларга йўл қўйганини тан олди: жуда кўп футболчилар сотиб юборилди, заҳира билан боғлиқ муаммолар келиб чиқди, мураббийни истеъфога чиқариш борасида шошишганини тан олди.\nОхирги пайтларда жамоанинг ишлари юришмаяпти, коронавирус сабаб Лига 1 тўхтатилган вақтда, “Монако” турнир жадвалининг 9 ўрнини банд қилиб турган эди.


Суперлига. «Нефтчи» - «Насаф» ўйини шиддатли курашларга бой бўлди - Offside.uz – Offside'да бўлинг, офсайдда қолманг!\nСуперлиганинг 1-туридан ўрин олган «Нефтчи» - «Насаф» ўйини жуда қизиқарли тарзда ўтди.\nФарғонанинг «Истиқлол» стадионига ташриф буюрган 20 минг нафар мухлис шиддатли курашларга бой ўйин гувоҳига айланишди.\nҲар иккала жамоа баҳсда жуда кўп имкониятларга эга бўлганига қарамай, ҳимоячи ва дарвозабонлар ўз дарвозалари даҳлсизлигини сақлаб қолишга муваффақ бўлишди.\nЎйинни бошқариб борган ФИФА рефериси Равшан Эрматов ҳар иккала жамоанинг уч нафар футболчисини огоҳлантириш билан «сийлади».\n1 март, Фарғона, «Истиқлол» стадиони\nНЕФТЧИ (Фарғона) - НАСАФ (Қарши) - 0:0\nҚанот ҳакамлари: Абдуҳамидулло Расулов (Тошкент), Жаҳонгир Саидов (Тошкент),\nЗахира ҳаками: Жасур Мухторов (Тошкент).\nНефтчи: 1.Абдумавлон Абдужалилов, 2.Искандар Шойкулов, 3.Шукурали Пўлатов, 5.Жалил Кимсанов, 8.Аббосбек Махсталиев (10.Анвар Бердиев, 76), 9.Абдул Азиз Юсупов, 20.Ҳусниддин Ғофуров, 22.Абдужамол Исроилов, 29.Вячеслав Сушкин (23.Абдураҳмон Абдулхақов, 46), 55.Аваз Агалиев (11.Элёр Мамасолиев, 62), 95.Достонбек Турсунов.\nНасаф: 35.Санжар Қувватов, 4.Мақсуд Каримов (с). 6. Азизжон Ғаниев, 8.Санжар Рашидов (7.Одилжон Ҳамробеков, 63), 10.Бобир Абдухолиқов, 17.Дониёржон Нарзуллаев (20.Ислом Кенжабоев, 13) (14.Шароф Муҳитдинов, 89), 22.Игорь Голбан, 27.Ислом Рашидхонов, 31.Сайдулло Раҳматов, 55.Славко Лукич, 77.Жасур Ҳасанов.\nЗахира: 1.Умиджон Эргашев, 65.Машҳуржон Муҳаммаджонов, 5.Ғолиб Ғайбуллаев, 21.Жаҳонгир Алиев, 69.Драган Черан, 92.Умарбек Эшмуродов.\nОгоҳлантиришлар: Азиз Ғаниев (26), Шукурали Пўлатов (30), Аваз Агалиев (34), Сайдулло Раҳматов (75), Элёр Мамасолиев (85), Одилжон Ҳамробеков (85)\n02/03, 17:27 0


Самарқанд дарвозадаги «шар» сотувчиларнинг жанжали қон...\n10.04.2021 12:39 0 2519\n2021 йилнинг 5 апрель куни соат 22:00 дан 23:30 лар оралиғида 22 ёшли Достонжон Қ. Тошкент шаҳри, Шайхонтоҳур тумани Самарқанд дарвоза кўчасида жойлашган автомашиналар ювиш шохобчаси ёнида Алишер А. билан ўзаро жанжаллашиб қолади.\nТергов департаменти хабарига кўра, у ёнида бўлган пичоқни ишлатиши натижасида шу куни соат 4:45да Алишер А. олган жароҳатлари туфайли кўрсатилган муолажаларга қарамай шифохонада вафот этган.\nМазкур ҳолат юзасидан Шайхонтоҳур тумани бўйича ИИО ФМБ ҳузуридаги Тергов бўлинмаси томонидан Достонжон Қ.,га нисбатан Ўзбекистон Республикаси Жиноят кодексининг 104-моддаси 3-қисми «д» банди (Қасддан баданга оғир шикаст етказиш натижасида жабрланувчининг ўлимига сабаб бўлса) билан жиноят иши қўзғатилган.\nТергов ҳаракатлари жараёнида, ушбу жанжалнинг келиб чиқишига Достонжон Қ. ва Алишер А.лар ҳамда уларнинг ёнида бўлган шериклари Самарқанд дарвоза савдо маркази ёнида «ҳаво шарлари» сотиб турган вақтларида жой талашишлари сабаб бўлганлиги аниқланган.


Пуйоль: “Эл-классико”даги ғалаба “Реал”дан кўра “Барселона”га кўпроқ керак\n2 декабрь, 2016, 17:15\n“Барселона” клуби собиқ ҳимоячиси Карлес Пуйоль эртага бўлиб ўтадиган “Реал”га қарши баҳс олдидан ўз фикрларини билдириб ўтди. Унинг айтишича, эртангги ўйиндаги ғалаба “кўк-анор ранглилар” учун жуда муҳим.\n“Бугунги учрашувдаги ғалаба “Барселона”га кўпроқ керак. Албатта, 9 очколик фарқ ҳали ҳеч нарсани ҳал қилмайди, бироқ, кейинчалик бу фарқни йўққа чиқариш жуда ҳам қийин бўлдади”, - дейди Пуйоль Sport.es нашрига берган интервьюсида.\nЭслатиб ўтамиз, “Барселона” ҳамда “Реал” жамоалари ўртасидаги баҳс эртага Тошкент вақти билан соат 20:15да бошланади.


00:00 / 12.12.2011 | eski savollar | 11206\nАссаламу алайкум ва роҳматуллоҳи ва барокатуҳу.Аҳли имлмлар бошчилигида бир неча биродарлар биргалашиб илтимосларга биноан Чилёсин қилиб беришларини эшитамиз, уларда қатнашганмиз. Асли Чилёсин (форсчадан "Қирқ Ёсин") қирқ марта Ёсин сурасини тиловат қилиш билан бирга яна қайси суралар тиловат қилинади? Чилёсиннинг қандай ҳолатлар сабабидан ва қандай тарзда адо этилади? Пайғамбаримиз даврида ҳам бундай дам солишлар бўлганми? Чунки Фотиҳа, Ихлос, Фалақ ва Нас суралари ила дам солиш ҳақида ўқиганмиз, биламиз. Лекин Чилёсин ҳақида маълумот камроқ. Ёсин сураси билан дам солиш борми ўзи? Қуръоннинг қалби бўлмиш ва бир тиловати ўн хатми Қуръонга тенг ўлароқ Ёсин ҳақида бизларга таълим берсангиз.Вассаламу алайкум ва роҳматуллоҳ\nВа алайкум ассалом ва роҳматуллоҳи ва барокатуҳ.Аввало шуни билиш лозимки, Қуръони Каримнинг ҳаммаси ҳам Аллоҳ таолонинг каломи, ҳадисда таъкидланганидек, «Барчаси шифо ва кифоя бўлувчидир». Набийюллоҳ соллаллоҳу алайҳи васаллам ўзларининг бир нечта ҳадисларида Қуръоннинг фазли, хусусан айрим сураларнинг фазилатлари ҳақида баён қилганлар. Жумладан Ёсин сураси ҳақида ҳам. Уларнинг баъзиларини ўзингиз эслаб ўтибсиз. Имом Абу Довуд ва Насаий ривоят қилган ҳадисда Расулуллоҳ соллаллоҳу алайҳи васаллам: «Ўликларингизга Ёсинни ўқинглар», деб марҳамат қилганлар. Буни ўлганларга деб ҳам, ўлим тўшагида ётганларга деб ҳам тушуниш мумкин. Баъзи саҳобаларнинг ўлим тўшагида ётган касалга Ёсин сурасини ўқиш енгиллик беришини айтганлари ривоятларда бор. Аммо бу сура ҳақида келган кўп ҳадисларни муҳаддислар заиф ё мавзу дейишган. Шу боис, биз улар ҳақида тўхталиб ўтирмадик.Энди «Чил Ёсин» қилишга келсак, бу иш Расулуллоҳ соллаллоҳу алайҳи васаллам ва саҳобаларнинг даврларида бўлмагани аниқ. Аммо Қуръон ўқиб дам солиш бўлган. Ёсин ўқиб дам солиш қадимдан, салафлар давридан бери мавжуд. Уни айнан маълум ададда, масалан, қирқ ёки қирқ бир марта ўқиш ҳам уламолар томонидан, кўпроқ тасаввуф аҳли тарафидан жорий қилинган. Бунинг фойдаси, фазилати кўпроқ тажрибалардан маълум бўлган ва ана шунинг учун мусулмонлар ўртасида кенг тарқалган. Бугунги кунда ҳам кўплаб мусулмон ўлкаларида «Чил Ёсин» қилиш бор. Баъзи олимлар «Чил Ёсин» суннатда йўқ, шу боис, уни қилиб бўлмайди, дейди. Аммо бошқа уламоларимиз айтадиларки, Қуръони Карим Аллоҳ таолонинг каломи, унинг фазилати, баракоти тамом бўлмайди. Айрим сураларнинг фазилати ҳадисда айтилмаганлиги унда ўша фазилат йўқлигини келтириб чиқармайди. Балки кимдир бирор суранинг фазилатини ўз тажрибасида кўрса, буни қабул қилиш мумкин. Бинобарин, модомики, иш суннат руҳига зид тус олмаса, тажрибаларга асосланган ҳолда махсус сураларни маълум ададда ўқишнинг зарари йўқ, балки фазилати бўлади.«Чил Ёсин» ҳам худди мана шу тарзда мусулмонлар ичида кенг тарқалган ва унинг фазилатини кишилар ўз ҳаётларида кўриб турибдилар. Аммо буни айнан ушбу ададга чеклаш шарт эмас, масалан, бироз камроқ ё кўпроқ ўқиш ҳам мумкин. Дам солиш учун йиғилган одамлар таҳоратли бўлиши, ихлосли бўлишлари, сурани ўзлари ўқий оладиган бўлишлари керак. Энг муҳими, ҳар бир ўқувчи киши Аллоҳ таолога чин дилдан илтижода, тазарруъда бўлиши лозим. Зотан, уламоларимиз дам солишни дуонинг бир тури ҳам дейдилар.Бизнингча, дам солувчиларнинг бирлари сурани овозини кўтариб ўқиса, бошқалари унга эргашиб, пастроқ овозда ўқиганлари маъқул. Мана шу ўртача йўл. Аммо бир киши ўқиб, бошқалар тинглаганда, кўпинча, эшитувчиларни ғафлат тортиши тажрибалардан маълум. Қолаверса, дам солишда асосан Қуръоннинг қироатидан, талаффузидан фойда олиш умид қилинади. Ўтмиш уламоларнинг дам солишда бевосита сувнинг ўзига ўқиганлари китобларда бор. Ибн Қайюм Жавзий раҳматуллоҳи алайҳи Маккаи Мукаррамада касал бўлиб, табиб ҳам, дори ҳам топа олмагач, замзам олиб чиқиб, унга бир неча бор Фотиҳа сурасини ўқиб, ичганларида дардлари тузалиб кетгани, шундан сўнг ким бирор касалдан шикоят қилса, унга ҳам ушбу тажрибаларини тавсия қилганлари ва уларнинг ҳам кўплари шифо топганини айтганлар. Шунга кўра, дам солишда Фотиҳа, Оятул Курсий, Ихлос ва Муовизатайнни ҳам ўқиса, янада яхши бўлади. Валлоҳу аълам.


“Ўзбекча орзу” – кам таъминланган ва тарбияси қийин ёшлар учун имконият\n08:12 24 Апрел 2018\n19:40 13.01.2018 (Янгиланган 20:10 13.01.2018) Ҳавола олиш\n“Ўзбекча орзу” – янги давлат дастури бўлиб, у кам таъминланган ва тарбияси қийин ёшларга инглиз тили, компьютерда ишлашни ўрганиш имкони яратди ва шу билан жамиятда мавжуд бўлган салбий стереотипларни йўқ қилади.\nТОШКЕНТ, 13 янв — Sputnik. Ўзбекистонда янги “ижтимоий лифт” ишга туширилди – унинг ёрдамида кам таъминланган ва тарбияси қийин ёшлар замон талабига жавоб берадиган илмларни ўрганиши ва ўз орзуларини рўёбги чиқаришлари мумкин, деб хабар қилмоқда Sputnik мухбири.\nЯнги дастур доирасида компьютер саводхонлиги ва инглиз тилидан махсус ўқув курслари ташкил қилинади. Шундай ўқув курсларидан биринчиси Тошкентнинг Сирғали тумани ҳудудида иш бошлайди. Ўқув курсларини битирган ёшларни амалий машғулотлар ва иш билан таъминлаш режалаштирилган\nУшбу дастур ташкилотчилари Ахборот технологиялари вазирлиги ва Ўзбекистоннинг фаол ёшларидир. Ташкилотчилар ушбу дастурга “Америкача орзу” мисолида “Ўзбекча орзу” деб шартли ном беришган.\n“Жамиятда шундай фикр бор: Ўзбекистонда фақат таниш билиш орқали муваффақиятга эришиш мумкин. Бу ёш авлодни тарбиялашда жуда салбий таъсир кўрсатади ва уларнинг ҳаётдаги қадриятларининг бузилишига олиб келади. Шунинг учун биз ушбу “Ўзбекча орзу” — махсус кадрлар тайёрлаш тизимини ишлаб чиқдик”, — деди дастурнинг 22 ёшли координатори Тимур Аллаяров.\n“Ўзбекча орзу”нинг асосий принципи – ҳар қандай фуқаро ўзининг моддий ҳолатидан қатъий назар, жамият қўллаб-қувватлаши ва тинимсиз меҳнат ёрдамида муваффақиятга эришиши мумкинлигини исботлашдир.\nАллаяров айтишига қараганда, ушбу ўқув крсларига ташриф буюрган кишилар, билан ўзларининг яқинлари билан олинган маълумот билан бўлишишади ва ушбу қадриятларни жамиятда тарқатишга хизмат қилишади.\n“Раҳбарият бизнинг ташаббусни қўллаб-қувватлаётганидан биз жуда хурсандмиз. Улар бизга жуда қисқа вақт ичида офис ва керакли анжомларни тайёрлаб беришди. Агар биз жаҳонда етакчи бўлмоқчи эканмиз, ўз тажрибамиз ва билимларимиз билан баҳам кўришиб, жамиятни ҳозирдан ривожлантиришимиз керак”, — деди Аллаяров.


Муҳим: Шавкат Мирзиёев Халққа яна бир бор мурожаат қилди - EFFECT.UZ\n. 21:18 | 29.04.2020\nБугун, 29 апрель куни Ўзбекистон президенти Шавкат Мирзиёев пандемия даврида аҳолини асосий турдаги озиқ-овқат маҳсулотлари билан кафолатли таъминлаш ва нарх-наво барқарорлигини сақлаш масалаларига бағишланган видеоселектор йиғилиши ўтказди.\nТадбир аввалида 27 апрель кечаси Бухоро, Навоий, Самарқанд, Қашқадарё вилоятларида юз берган табиий офат ва унинг оқибатларини бартараф этиш чора-тадбирларига ҳамда коронавирус инфекциясига қарши кураш доирасида юртимизда амалга оширилаётган ишларга алоҳида тўхталиб ўтди, кенг жамоатчиликка мурожаат қилди.\nШуни таъкидлаб айтмоқчиманки, давлатимиз, ҳукуматимиз томонидан табиий офатдан зарар кўрган ташкилот ва хўжаликларга, фуқароларга ёрдам ва кўмак бериш бўйича барча чора-тадбирлар ўз вақтида амалга оширилади. Такрор айтаман, биронта ҳам юртдошимизни, биронта ҳам оилани ушбу кутилмаган фалокат қаршисида ёлғиз қолдирмаймиз.\nЭнди эпидемиологик вазият ва пандемияга қарши кураш бўйича ишларга тўхталсак. Бугунги кунда мамлакатимиз бўйича ушбу касалликка чалинган 1066 нафар ёки 55 фоиз бемор тўлиқ соғайганини алоҳида қайд этмоқчиман. Охирги 5 кунда – 505 нафар.\nМамлакатимиз тиббиёт ходимларининг бугунги кунда касалликка қарши олиб бораётган машаққатли ва ўта масъулиятли меҳнатини муносиб қадрлаш ва рағбатлантириш учун куни кеча яна бир муҳим қарорни имзоладим. Унга кўра, санитария-эпидемиология хизматининг қарийб 11 мингга яқин барча тоифадаги тиббиёт ходимларининг иш ҳақи 2,5 бараварга оширилди.\nЮртдошларимиз оғир синов кунларида чинакам сабр-тоқат ва масъулият, меҳр-оқибат фазилатларини намоён этяпти. Буни жаҳон ҳамжамияти ҳам тан олиб, ҳар томонлама эътироф этмоқда.\nҲозирги мураккаб шароитда ўз профессионал бурчини виждонан бажараётган оммавий ахборот воситалари вакилларига, инсонпарварлик намунасини кўрсатиб, кўнгилли бўлиб волонтёрлик ҳаракатида қатнашаётган фидойиёшларимизга ўз номимдан, халқимиз номидан каттаминнатдорчилик билдираман.\nБиз эртанги кун ҳақида, эл-юртимизнинг келажаги тўғрисида ҳар дақиқа ўйлашимиз керак. Биринчидан, санитария-эпидемиология ҳолатининг ижобий динамикаси, об-ҳаво шароити ва фуқароларнинг кўплаб мурожаатларини инобатга олган ҳолда, шаҳар ва туманлардаги кўп қаватли уйларнинг ички ҳовли ва ҳудудларида ота-оналар ҳамроҳлигида болаларини сайр қилдиришга рухсат бериш керак. Бунда хавфсизлик чораларига қатъий риоя қилиш талаб этилади.\nИчки ишлар вазирлиги ва Миллий гвардия ушбу топшириқнинг ижросини сўзсиз таъминлаш чорасини кўрсин. Тошкент шаҳри бу борада намуна бўлиши керак.\nИчки ишлар вазирлиги деҳқон ва фермер хўжаликларининг автотранспорт воситаларини ҳудудлараро постларда кутиб олиш, уларни ташкил этилган ярмаркалар ва савдо нуқталарига тартиб билан кузатиб боришни таъминласин. Давлат солиқ қўмитаси, Бош прокуратура, Ички ишлар вазирлиги сотиш учун олиб келинаётган қишлоқ хўжалиги маҳсулотларини жойларда аҳоли талаб ва эҳтиёжларидан келиб чиққан ҳолда, савдо майдончалари, ярмарка ва бозорларга йўналтириб борсин.\nАлбатта, вазиятимиз яхшиланиб, ижобий томонга ўзгариб бориши билан, 10 майдан кейин биз карантин режимини босқичма-босқич юмшатишга қаратилган ишларимизни янада дадилроқ давом эттирамиз. Лекин такрор ва такрор айтаман: ҳамма жойда санитария талабларига амал қилишга биринчи даражали масала деб қарашимиз керак.\nТуркия ўзбeкистонлик ҳайдовчиларга қўшимча талаблар қўйди\nShavkat Mirziyoyev navbatdagi videoselektorni oʻtkazdi


Оилавий ақлли робот яратилди - Техно - PressNews.uz\nБош Саҳифа / Техно / Оилавий ақлли робот яратилди\nОилавий ақлли робот яратилди\nҚўшилди: 27 октябр 2016 11:00\nNX Robo компанияси интеллектуал функцияларга эга BIG-i роботини тақдим этди. Ускуна оиланинг яна бир аъзосига айланиши мумкин, деб таъкидлайди «Hi-Tech.Mail.ru».\nРобот уй ичида кичик ғилдираклар ёрдамида юради. У оила аъзоларининг овози ва юзини танийди, уларни нотанишлардан ажратади, инсон нутқини тушунади. Шунингдек, янги робот кундалик режаларни эслатиб туриши мумкин.\nBIG-i 3D-кўриш, фаол қабул қилиш ва интеллектуал дастурлаш тизимларии билан жиҳозланган. У ҳар бир буйруқни қисқа алгоритмга айлантириб, шу асосда бажаради. Масалан, унга «Ҳамма кетганидан сўнг чироқни ўчир», дейилса, у хонани барча тарк этишини кутиб туради, сўнг чироқни ўчиради.\nРобот ўрганишга қодир — секин-аста у функцияларини бойитиб боради ва ахийри чинакам оила аъзосига айланади. Бундан ташқари, у «Юлдузли жанглар»даги машҳур R2D2 роботига ўхшаб кетиши билан диққатга сазовор. Унга қоғоздан либос кийдириш мумкин — бу роботнинг функцияларига таъсир ўтказмайди.


РАМАЗОН ТАҚВО ҚИЛИШ ОЙИ — Ko'kaldosh\n13.05.2019 / - Мақолалар, Тавсия\nРАМАЗОН ТАҚВО ҚИЛИШ ОЙИ\nعَنْ أَبِي هُرَيْرَةَ رَضِيَ اللَّهُ عَنْهُ قَالَ: لَمَّا حَضَرَ رَمَضَانُ، قَالَ رَسُولُ اللَّهِ صَلَّى اللَّهُ عَلَيْهِ وَسَلَّمَ: قَدْ جَاءَكُمْ رَمَضَانُ شَهْرٌ مُبَارَكٌ، افْتَرَضَ اللَّهُ عَلَيْكُمْ صِيَامَهُ، تُفْتَحُ فِيهِ أَبْوَابُ الْجَنَّةِ وَيُغْلَقُ فِيهِ أَبْوَابُ الْجَحِيمِ وَتُغَلُّ فِيهِ الشَّيَاطِينُ، فِيهِ لَيْلَةٌ خَيْرٌ مِنْ أَلْفِ شَهْر،ٍ مَنْ حُرِمَ خَيْرَهَا قَدْ حُرِمَ. رَوَاهُ أَحْمَدُ\n“Рамазон (ойи) келгач, Расулуллоҳ соллаллоҳу алайҳи васаллам: “Дарҳақиқат, сизларга Рамазон, муборак ой келди. Аллоҳ сизларга унинг рўзасини фарз қилди. Унда жаннат эшиклари очилади ва унда жаҳаннам эшиклари ёпилади. Унда шайтонлар кишанланади. Унда минг ойдан яхшироқ кеча бор. Ким у кечанинг яхшилигидан маҳрум қилинса, батаҳқиҳ маҳрум қилинибди”, дедилар. Аҳмад ривоят қилган.\nБу ҳадисда қуйидаги фазилатлар санаб ўтилди:\n1. Рамазон ойи муборакли ойдир. Чунки, бу ойда Аллоҳ таолонинг бандаларига раҳмати, мағфират кенг бўлади. Бу ойда қилинган нафл амалларнинг савоби бошқа ойдаги фарз амаллар савобига тенг бўлади. Бу ойдаги фарз амалларининг савоби бошқа ойдаги фарз амалларидан етмиш баробар ортиқроқ бўлади. Мана шу барокотлар сабабли инсон бу ойда кўпроқ ибодат қилишга ҳаракат қилади ва натижада, унинг Аллоҳга бўлган тақвоси зиёда бўлади.\n2. Бу ойда Аллоҳ таоло рўза тутишни фарз қилди. Инсон бу ойда рўза тутар экан, бу аснода нафсини сабрга ўргатади. Кундузлари ейиш, ичиш ва аёлига жимоъ қилишга сабр қилса, кечалари эса, тунларни ибодат билан ўтказиб, бедорликка сабр қилади, буларнинг барчасига сабр қилиш Аллоҳга бўлган тақво эмасми?\n3. Бу ойда жаннат эшиклари очилади. Яъни, Аллоҳ таолонинг раҳмати ёғилади ва раҳмат фаришталари нозил бўлади. Бу ойда рўза тутиб ва тунларда ибодат қилган кишиларнинг жаннатга кириши кўп бўлади. Шунга кўра, инсон ибодатларини кўпайтиради ва жаннатга интилади. Ибодатларнинг кўпайиши эса, инсоннинг Аллоҳга бўлган тақвосини зиёда қилиб бораверади.\n4. Рамазон ойида жаҳаннам эшиклари ёпилади. Бу улуғ ой ҳурматидан жаҳаннам эшиклари ёпилади. Яъни, жаҳаннамга киритиш ортга сурилади. Бу ҳам бир имконият бўлиб, гуноҳларга тавба қилиб, савобларни кўпайтириб олиш керак бўлади.\n5. Бу ойда шайтонлар кишанланади. Шайтонларнинг занжирбанд қилиниши жуда ҳам улуғ нарсадир. Чунки, инсон қиладиган ҳар бир гуноҳ ишнинг ортида шайтоннинг васвасаси бор. Шайтон кишанланса, инсон васваса қилувчидан омонда бўлади. Бу эса, Аллоҳ таоло томонидан инсониятга берилган катта имконият бўлиб, шу имкониятдан фойдаланиб, Аллоҳга бўлган тақвосини зиёда қилиб олишга интилиши лозим бўлади.\nعَنْ أَبِي هُرَيْرَةَ رَضِيَ اللَّهُ عَنْهُ عَنِ النَّبِيِّ صَلَّى اللَّهُ عَلَيْهِ وَسَلَّمَ قَالَ : « مَنْ قَامَ لَيْلَةَ القَدْرِ إيمَاناً وَاحْتِسَاباً غُفِرَ لَهُ مَا تَقَدَّمَ مِنْ ذَنْبِهِ » . مُتَّفَقٌ عَلَيْهِِ .\n“Набий соллаллоҳу алайҳи васаллам: “Ким Қадр кечасида иймон ва савоб умидида қоим бўлса, унинг ўтган гуноҳлари мағфират қилинади”, дедилар”. Муттафақун алайҳ.\nعَنِ أَبِي هُرَيْرَةَ رَضِيَ اللَّهُ عَنْهُ قَالَ: أَنَّ رَسُولَ اللَّهِ صَلَّى اللَّهُ عَلَيْهِ وَسَلَّمَ قَالَ: إِنَّ الصِّيَامَ جُنَّةٌ فَإِذَا كَانَ أَحَدُكُمْ صَائِمًا فَلَا يَرْفُثْ وَلَا يَجْهَلْ فَإِنْ امْرُؤٌ شَاتَمَهُ أَوْ قَاتَلَهُ فَلْيَقُلْ: إِنِّي صَائِمٌ. رَوَاهُ أَحْمَدُ\nعَنْ أَبِي هُرَيْرَةَ رَضِيَ اللَّهُ عَنْهُ قَالَ: قَالَ رَسُولُ اللَّهِ صَلَّى اللَّهُ عَلَيْهِ وَسَلَّمَ: مَنْ لَمْ يَدَعْ قَوْلَ الزُّورِ وَالْعَمَلَ بِهِ فَلَيْسَ لِلَّهِ حَاجَةٌ فِي أَنْ يَدَعَ طَعَامَهُ وَشَرَابَهُ. رَوَاهُ الْبُخَارِيُّ .\n“Расулуллоҳ соллаллоҳу алайҳи васаллам: “Ким ёлғон сўзни ва унга амал қилишни тарк қилмаса, таоми ва шаробини тарк қилишида Аллоҳ учун ҳожат йўқдир”, дедилар”. Бухорий ривоят қилган.\nعَنْ أَبِي هُرَيْرَةَ رَضِيَ اللَّهُ عَنْهُ قَالَ: قَالَ رَسُولُ اللَّهِ صَلَّى اللَّهُ عَلَيْهِ وَسَلَّمَ: كَمْ مِنْ صَائِمٍ لَيْسَ لَهُ مِنْ صِيَامِهِ إِلَّا الْجُوعُ وَكَمْ مِنْ قَائِمٍ لَيْسَ لَهُ مِنْ قِيَامِهِ إِلَّا السَّهَرُ.رَوَاهُ أَحْمَدُ\nعَنِ ابْنِ عَبَّاسٍ رَضِيَ اللَّهُ عَنْهُمَا قَالَ: كَانَ النَّبِيُّ صَلَّى اللَّهُ عَلَيْهِ وَسَلَّمَ أَجْوَدَ النَّاسِ بِالْخَيْرِ وَكَانَ أَجْوَدُ مَا يَكُونُ فِي رَمَضَانَ حِينَ يَلْقَاهُ جِبْرِيلُ وَكَانَ جِبْرِيلُ عَلَيْهِ السَّلَام يَلْقَاهُ كُلَّ لَيْلَةٍ فِي رَمَضَانَ حَتَّى يَنْسَلِخَ يَعْرِضُ عَلَيْهِ النَّبِيُّ صَلَّى اللَّهُ عَلَيْهِ وَسَلَّمَ الْقُرْآنَ فَإِذَا لَقِيَهُ جِبْرِيلُ عَلَيْهِ السَّلَام كَانَ أَجْوَدَ بِالْخَيْرِ مِنْ الرِّيحِ الْمُرْسَلَةِ. رَوَاهُ الْبُخَارِيُّ .\nИбн Аббос розияллоҳу анҳумодан ривоят қилинади: У киши айтди:\n“Набий соллаллоҳу алайҳи васаллам яхшиликда инсонларнинг энг сахийси эдилар. У зотнинг энг сахий пайтлари Рамазонда ҳузурларига Жаброил алайҳиссалом келган бўлар эди. Жаброил алайҳиссалом Рамазон чиқиб кетгунича ҳар кеча у зот билан учрашар эди. Набий соллаллоҳу алайҳи васаллам унга Қуръонни ўқиб берардилар. Жаброил алайҳиссалом у зот билан учрашганда, эсган шамолдан ҳам саховатли бўлиб кетар эдилар”. Бухорий ривоят қилган.\nХулоса қилиб айтадиган бўлсак, Рамазон ойи Аллоҳ таоло томонидан бизга берилган катта имконият ойидир. Бу ойда ҳар қанча тоат-ибодат қилиб, гуноҳлардан ўзимизни сақлайдиган бўлсак, охиратимиз учун улкан захирага эга бўламиз. Шунингдек, нафсимизни поклаб, ибодатларда бардавом бўлишни одат қилиб оламиз. Шунга кўра, Рамазондан кейин ҳам шу ибодатларда давомли бўлиш осон бўлади.\nюрти мударриси Мадаминов Шокиржон.\nШарафли ва масъулиятли сафар


Санжар Турсунов. Илдизларим (бадиа) | www.ziyouz.uz\nБош саҳифа Ўзбек насри онлайн антологиясиСанжар Турсунов (1986)Санжар Турсунов. Илдизларим (бадиа)\nСаратоннинг сариқ чилласида сарғайиб, кафтдек сояга, бир қултум зилол сувга ташна бўлиб бир киши йўл босарди. Йўл тугамайдигандек, осмонга тикилади. Қуш учиб ўтармикин? Қуш… ҳа, қуш бор жойда сув бўлади. Унинг қалбини шу ожизгина истак, милт этган шуъла, бир қатимгина нур олға интилишга ундарди. Йўл қанча оғир бўлмасин, уни босиб ўтиш керак. Кўзлари тўлгунча тикилади. Кўз косалари саробу ҳалқобдан тўлгунча термулиб йўл босади. Унинг кўзлари ҳам негадир ташна, ненидир қидиради, аммо, ўша кутгани, излагани ҳамон олисда, жудаям олисда бир сароб бўлиб кўринаверади. Бироқ у ортга қайтмайди. Йўл босиш керак. Қимирлаган қир ошар… бир қадам бўлса-да, олдга қадам босади. Ҳеч қандай куч, ҳеч қандай ташналик ё мағлубият унинг дунёдай кенг, тоғдай улкан, осмондек чексиз иродасию орзуларини енга олмайди. Уни етаклаётган куч нима, қандай сир-синоати бор унинг… Аммо у бутун умрини шунга бағишлаган? Бунда қандайдир кўриб, қўл билан тутиб бўлмайдиган, фақат юрак англаб ҳис қиладиган туйғугина бор. У буни билади. -Шунинг учун ҳам у йўлида собит. Манзил эса олис… етармикан?…\nҚаҳратоннинг қари қиздек мумсик, кўрбигиз аёзида, бутун вужудини чимчилаётган изғиринга парво қилмай, яна бир йўловчи бормоқда. Йўлида учраган ҳар неки бор — ҳайрат билан тикилади. Аёзни қарсиллатиб, қаёққа кетаяпти бу одам? Йўл юрган совқотмайди. Буни йўлчи билади. Билгани сари жадаллайди. Мақсад бор, манзил бор, лекин қачон етиб боради, манзилгача умри етармикин? У ҳозир буни ўйлагани йўқ. Кўзига сиққунча олдинга тикилади. Бир қадам бўлса ҳам юриб қолгани унга куч беради. Юриш керак. Манзилга етмоқ керак. Эгни юпун — тўши яланг. Қор одамдек кўринади олисдан: оппоқ. Бўрон аралаш ёғаётган қор унга ўчакишгандек, унинг юзига совуқ шапалоқ тортади. Ҳар шапалоқ тушганида у яна-да олға қадам босиб бораверади. Бунга сайин тезлашаётган кимсани кўрган совуқ изғиринга айланади, бўронга дўнади. Аммо… У йўлидан бир қадам бўлсин тўхтамай, олдинга илгарилайверади. Бу йўловчи ҳам манзилига етармикан?…\nБесабаб қуш-да қанот қоқмайди. Ҳар бир ҳаракат замирида яшаш иштиёқи бор. Боғимизнинг ўртасида тут дарахтига ҳар йили мусича ин қўяди. Бола очади. Кичкина полопонлар қанот қоқиши билан шохдан шохга учирма бўлади.\nБир куни майна беозор мусичага ташланиб қолди. Она мусича қанотлари орасига боласини беркитганча нажот кутарди. Табиатнинг ўзгармас қонуни-да: кучли кучсизга кун бермас эмиш… Аммо, мусича боласи учун жонини хатарга қўйиб бўлса-да, майнага ташланди. Майна бундай бўлишини кутмаганидан саросималанди, сариқ тумшуғини очиб қочиб қолди. Инсон-ку инсон, жонзотнинг-да эрки билан ўйнашиб бўлмайди. Эрк, эркинлик онгли ҳаётнинг асл моҳиятидир.\n…Қадим замонда икки мамлакат ўртасида низо чиқибди. Уларнинг бири енгилмас, аскарлари кўп ва қудратли экан. Иккинчисининг имконияти уникидан камроқ бўлиб, унга бож тўлаб кун кўрар экан. Бир ёмон кунларда довул қоқилиб, жанг куни белгиланибди. Ҳарбий жиҳатдан заифроқ бўлган томон эсанкираб, нима қиларини билмай қолибди. Шунда биринчи мамлакат подшоси унга чопар юборибди.\n— Эшитдик, чиройда тенгсиз аёлинг бор экан. Уни менга берсанг, аскарларимни майдондан олиб кетаман. Олдин келишганимиздек бож-хирож тўлаб турсанг бўлди, — дебди.\nШоҳ чуқур ўйга ботибди. Бир томонда севимли ёри, бир томонда ватан. Амалдорлари билан маслаҳатлашибди.\n— Не қисматки, қайси бармоғимни тишламайин, оғрийди.\nАмалдорлардан жўяли маслаҳат чиқмабди. Подшоҳ хотинини беришга мажбур бўлибди. Барча ҳайратда. Бутун мамлакат шоҳни қоралабди. Ваъдага мувофиқ ғолиб подшоҳ маликани олиб кетибди. Аммо орадан ҳеч қанча вақт ўтмай, яна қўшин тортиб келибди. Бу сафар подшоҳдан шаҳзодани беришини, икки мамлакат ўртасида шундан кейин уруш чиқмаслигини айтибди. Подшоҳ бунга ҳам кўнибди. Бу талаб ва ижролар бир неча бор такрорланибди. Душман тараф яна қўшин тортибди. Бу галги шарт шундай бўлибди: икки мамлакат ўртасидаги чегарада сув чиқмайдиган, гиёҳ ўсмайдиган кенг яйлов бор экан. Шуни беришни сўрашибди. Подшоҳ қароримни эртага айтаман, деб хобгоҳга кириб кетибди. “Подшоҳимиз шунча нарсадан воз кечди. Уларнинг олдида бу яйлов ҳеч нарса эмас,” деб ўйлабди аъёнлари. Аммо, эрталаб подшоҳнинг қароридан ҳайратга тушибдилар.\n— Маликадан, шаҳзодадан кечдингиз. Нега энди янтоқдан бошқа нарса ўсмайдиган саҳрони бергингиз келмайди, — дебди подшоҳга аъёнлари.\n— Тўғри, хотиним қалбимнинг гултожи эди. Сиз айтаётган ҳар бир нарса ҳаётимнинг мазмуни эди. Улар, менинг мулким, менинг ҳаётимнинг бир бўлаклари эди. Аммо ватан ёлғиз меники эмас. Ҳа, бу ватан, бу тупроқ, сиз айтаётган ўша саҳро барчамизнинг манзил-маконимиз. Эртага болаларимиз улғаяди. Уларга жой, ватан керак. Эҳтимол авлодларимиз ўша ташландиқ ерларни бўстонга айлантирар. Агар биз ҳозир ўша ерни ҳам берсак, бизда нима қолади? Эртага авлодларга қайси юз билан қараймиз? Улар бизни кечирадими? Йўқ, мен энди уларга ҳеч нарса бермайман. Йўқотадиган ҳеч нимам қолмади. Ўлим мен учун қўрқинчли эмас. Эй, халқим кимки қўлида қилич тутолса жангга! Ё ҳаёт ё мамот!\nЎша жангда улар ғалаба қилиб ҳамма нарсасини қайтариб олишган экан. Инсон ҳар қандай хўрликларга чидаши мумкин. Ҳар қандай азобга дош бериши мумкин. Аммо, ҳеч қачон унинг эркинлигига таҳдид солаётганни, унинг озод нафас олишига чанг солаётганларни кечирмайди, шафқат ҳам қилмайди.\nБу ривоят ёши улуғ инсонлар учун янгилик эмас. Улар буни илгарилари ҳам эшитган, ўқиган, биладилар. Лекин Ватан қадр-қиммати ҳақидаги бу мардона қўшиқ мен тенги ёшлар учун янги ривоят. Ҳар қандай ривоят куч-қудрат касб этиши учун ёш авлод қалбида қайта уйғониши керак. Бу энди менинг, мен тенгиларнинг ривояти. Бу энди менинг ҳаётим, бизнинг ҳаётимиз.\nБолалик… акам бу йил мактабга боради. Кеча отам олиб келган костюм-шимини кийгани-кийган. Хурсанд. Тонг саҳардан туриб олган. У энди “катта бола”. Отам шундай дедилар. Бир маҳал ичкариги уйда радио эшитиб ўтирган отам биров қувгандек ташқарига отилиб чиқди ва… туйқус йиғлаб юборди. Барчамиз қотиб қолдик. Онамнинг қўлидаги сувли челак ерга тушди. Мактаб кийимидаги акам ҳам анграйиб қолди. Отамнинг бу ҳолати онамни ҳам, бизни ҳам гангитиб қўйганди. Ўртоқларимга қаҳрамон деб мақтаб юрган одамимнинг кўз ўнгимда йиғлаши… йўқ буни шарҳлаб бўлмасди. Алпомишга тенглаштирганим, Равшандек бирор қийинчиликка дуч келсам, Ҳасанхондек йўқлагувчим… Ахир, мен Бобомни Гўрўғли, отамни Авазхон ёки Ҳасанхон, ўзимни Равшанми, Нуралими деб юрардим-да. Отимиз нега ғиркўк эмас деб бобомга ҳам, отамга ҳам неча марталаб хархаша қилганман. Менинг назаримда, улар зўр, енгилмас одам эди, ҳеч қачон йиғлаган эмасди. Бугун… отам йиғлаб турибди. Оталар ҳам йиғлар экан-да. Бола ақлим, мурғак тасаввурим остун-устун бўлиб кетди. Бобомга айтаман. Шу хаёл билан икки қадам ташлагандим-ки, отам акам иккимизни чақирди. Югурдик. Бағрига босди. Овози қалтираб шу сўзларни айтди:\n— Сизлар мустақил Ўзбекистон ўқувчиларисиз. Ўзбекистон мустақил бўлди. Ҳа-ҳа, биз озодликка эришдик, болаларим. Бу кун қанча йиғласам, қанча қувонсам оз, полвонларим.\nМен ҳамон ҳеч нарсага тушунмасдим. Акам ҳам менга ўхшаб карахт эди. Фақат онам ҳаяжонини қандай ифодалашни билмай, “Вой ўлмасам” дея ўтириб қолди. Ўша дамда ҳамма нарса ўзгарганди. Аниқ билмайман, лекин “Ўзбекистон мустақил бўлди” деган сўз қулоғимнинг остида жарангларди. Тавба, мустақиллик нима дегани экан? Йўқ, ўша лаҳзада бу савол мени ўйлантиргани йўқ. Аксинча, отам нима учун йиғлади? Мустақиллик дейди, у нима экан? Воҳ, бехосдан: у нима экан деган савол миямни чақмоқдек ёриб ўтди. Демак, мустақиллик мен тушунмайдиган, билмайдинган, лекин жуда улуғ, қандайдир буюк одам, ҳа мен ўшанда мустақилликни одам деб ўйлаганман. Уни кўришни жуда-жуда истардим.\nОрадан маълум вақт ўтиб, отам акамни қўлидан ушлаганча қишлоқ кўчасидан кетиб борарди. Акам… Эгнида янги кийим. Отам… Ўша ҳолат ҳамон кўз ўнгимда, у бошини мағрур тутганча, виқор билан қадам ташларди. Ўшанда ёлғиз отам эмас, қишлоқда тағин бошқа оталар, боболар ҳам йиғлаган экан. Буни кечқурун болалар бир-бирига айтиб беришди…\n…Ҳар ким ўз элида бекдир, тўрадир, Бек Алпомиш яратгандан сўради…\n— Менга қара, сен мактабда ўқийсанми? — деб қолди бобом.\n— Ҳали кичкинаман-ку…\n— Шунақами… Ҳозир эшитганларингни бировга айтиб юрма.\n— Нега? — дейман ҳайратланиб.\n— Катта бўлсанг тушуниб оларсан…\nЧуқур хўрсинади. Яна бир гапни кўп такрорларди:\n— Ҳар бир ўзини ўзбекман деган одам Алпомишни ўқиши керак.\nБу сўзларни насиҳат десам насиҳатмас, ўгит десам ўгитмас, булар шунчаки бобомнинг мени ўз тенгдошидек билиб айтган сўзлари эди.\nБобом бирор жойда ўқимаган, аммо дунё кўрган билимдон одам эди. “Мендан эшитганларингни бировга айтиб юрма”, деганларининг сабабини ҳам, отамнинг йиғлаганининг сабабини ҳам сўнг англадим. Буни отам айтиб берди. Бобом илгари қўлдан келганча, ўзи айтганидек, томоқ етганча бахшичилик қилиб турар экан. Албатта, ном қозониш учунмас, шу дили яйраганда, ҳа, тоғнинг одами-да… Мен туғилмасимдан анча аввал бир сангардагининг тўйида қизиқ-қизиқ билан бобом уч-тўрт терма айтади. Кечқурун эса… уйга иккита одам келади. «Кишиларни эски ривояту афсоналар билан чалғитаяпсиз», деб айб қўяди ва… юзхотир қилиб, кечиришади. Хуллас, келганлар бобомдан икки энлик «Энди такрорламайман», деган мазмунда хат олиб кетишади. Бунга гувоҳ бўлган отамнинг қалби ўксийди. Отаси бировнинг олдида елка қисиб туриши… отамга қаттиқ ботади. Эҳтимол, шу боис отам бизни лол қолдириб, йиғлаб юборгандир. Ҳарҳолда, кап-катта одамнинг кузёш қилишига ҳам гоҳо етарлича сабаблар топилади…\nҲар бир исмнинг ўз маъноси, тарихи бор. Масалан, Аваз… Она қорнида овоз бергани учун шундай исм берилади. Суннат, Мусурмон, Қудрат, Зиёдулло ва ҳоказо. Менинг исмим ҳам шунга ўхшаш.\nОтам менга гувоҳнома олгани борганида, шу ҳужжатни берувчи масъул шахс кўнмаган.\n— Ака, сизни танийман. Бир қишлоқнинг одамларимиз. Фақат илтимос, бу исм бўлмайди. Бошқа исм қўяйлик.\nОтам зиёли, барчасини тушунган. Рози бўлишдан бошқа иложи йўқ. Исмим… асли Наврўз. Чунки 21 мартда туғилганман.\nБу яқин ўтмишнинг воқеаси. Орадан уч йил ўтиб, қишлоғимизда Наврўз исмлари кўпайиб қолди. Уларни кўрсам, қалбимда ифтихор ва шу билан бирга ўксиниш бўлади. Байрамнинг бунга нима алоқаси бор, денг? Қаттол шўролар -тузумининг хотирасини ўчириш, унинг маънавиятига заҳм етказишнинг ҳар қандай йўлларини қилишган экан-да.\nДавр ўзгарди, инсоннинг тафаккури тиниқлашди. Барибир… бола тасаввурим ҳамон ўша. Ҳамон отамнинг ўша ҳолати кўз ўнгимда. Ватан ҳақида китоб ўқиганимда, қўшиқ эшитганимда ёки бирор бир юртдошим дунё саҳнасига чиққанида, умуман Ўзбекистон номини эшитганимда, беихтиёр отамни эслайман. Демак, ватан ота дегани эмасмикан? Болалилигимизда барчамизни отамиз елкасига миндириб: “Қара, дунёни бўйла болам”, демаганмиди? Шу овоз, шу ишонч юрак-юрагимизга кириб кетмаганмиди? Олманинг остига олма тушади. Қонида беклик бор халқ барибир бек бўлади. От айланиб қозиғини топгандек, вужудда кезиб юрган руҳ, оқиб турган қон барибир бир кун келиб кимлигини айтади. Айтди. Буни тарих исботлаб берди.\nСаратоннинг сариқ чилласида йўл тортган бобом эмасмикан? Қаҳратоннинг қаҳрига қарамай шиддат билан йўлдаги йўловчи… У ҳам бобом эмасмикин? Боболарим эмасмикан? Уларнинг қалбидаги ташналик, кўксидаги олов истиқлол эмасми? Оловдай ловуллаб турган саҳро, бўрондай шовуллаб турган чексиз аёзлик, бу ўтган йилларнинг, ўтган боболаримнинг умрлари эмасми? Улар излаган манзил, улар интилган ёруғлик, саҳродаги қумлардан-да кўп машаққатлар, қаҳратондаги қордан-да кўп уқубатлардан ҳам азизроқ, буюкроқ мустақиллик эмасмиди? Уларнинг юрагида ниш урган куртак улкан дарахтга айланди. Улар қадаган ниҳол бугун чинорларга айланди. Бу кунлар осмондан тушгани йўқ, ердан ҳам униб чиққани йўқ. Бу куннинг ҳар бир лаҳзасида, ҳар бир нафасида қанчадан-қанча эркка, озодликка ташна ўтган боболаримнинг умрлари бор. Уларнинг шонли йўллари бор.\nМустақиллик майдонида фарғоналик бир отахон билан суҳбатлашиб қолдим. У “Мотамсаро она” ҳайкалига узоқ тикилиб қолди. Сўнгра менга бир гапни айтди:\n— Бу менинг онам. Тўрт акамни урушга жўнатиб, иккитасини ярим жон ҳолида қучиб олган, иккитасининг қайтишини бир умр кутган онам бу. Бунча ўхшайди-я, — отахоннинг мижжалари ёшланди. Кейин менга “Бахтиёр она” ҳайкалини кўрсатиб гапида давом этди. Сенинг онанг ана. У Сенларнинг оналаринг шу бахти бутун она. Бор, онангнинг олдига бор. Лекин, менинг онамни ҳам унутма…\nМен ундан исмини, ёшини сўрамадим. Негаки, мен учун унинг исми ўзбек, ёши шу халқнинг ёши билан тенг. Ўзбек қанча қадимий бўлса, у ҳам шунча абадийдир. Мен унда бутун Ўзбекистонни кўргандай бўлдим…\nМустақилликни бир вақтлар одам деб тушунгандим. Ҳозир ҳам у мен учун энг буюк одам.\nЭй, сен менинг буюкларимни қувончдан йиғлатган кун. Эй сен, мен суянганларим сенга суяниб, сенинг келишингни севинч ёшлари билан кутиб олаётган улуғ сана. Мен айни шу санада заминга томир ташладим, мангу илдизларимга туташдим гўё. Мен сенга топинаман! Саратонда совқотган, қаҳратоннинг қаҳрига қарам бўлмаган боболарим ҳаққи, мусича боласи учун қилган жасорати ҳаққи, неки онгсиз мавжудотлар ўз гўшаси учун курашганлари ҳаққи, отамнинг йиғлагани ҳаққи, энди доимо мангу бўл!\n«Ўзбекистон адабиёти ва санъати» газетасининг 2013 йил 26-сонидан олинди.\n← Аввалги Аввалги Ғаффор Ҳотамов (1953-2021)


Токио автосалони: Биз яқин келажакда қандай автомобилларда юрамиз\n10:41 / 01.11.2015\n44-марта бўлиб ўтаётган Токио автосалонининг биринчи куни унинг тарихидаги энг катта кўламдаги автомобиллар намойиши ўтди. Автосалонда намойиш қилинган янги автомобилларнинг катта қисми келажак автомобиллари қандай бўлиши ҳақида тасаввур берувчи юқори технологик концептларга тўғри келди. Қуйида Токио автосалонида намойиш қилинган автомобиллар ҳақида қисқача маълумотлар берилган.\n“Мазда”нинг RX-моделлари мухлислари ва умуман барча учун яхши янгилик: компания роторли моторларга қайтди. Бунинг исботи сифатида Токиода янги авлоддаги SkyActiv-R двигателли спорткар концепти намойиш қилинди. Бироқ Mazda ҳозирча ҳеч қандай техник жиҳатларни ошкор этмаяпти, шуниси маълумки, 4,4 метр келадиган бу купе орқа приводли, яъни орқа ғилдираклари тортувчи қилиб ишланган.\nНорасмий маълумотларга кўра, моделнинг RX-Vision серияли версияси 300 от учига эга двигатель билан жиҳозланади. Шунингдек, двигателнинг турбонаддувли ёки гибрид куч қурилма таркибидаги вариантлари ҳам ишлаб чиқарилиши эҳтимоли бор. Mazda ушбу концептни “қачондир ҳақиқатга айланадиган компаниянинг келажаги” деб атади.\nNissan келажак ҳақидаги тасаввурларини IDS концепти орқали ифодалади. Ушбу концепт карбон кузовга эга тўлиқ электрик хэтчбекдир. Машина автопилот тизими билан таъминланган ва ҳайдовчисиз, мустақил равишда парковка қилишни билади.\nБироқ IDS’нинг энг қизиқ жиҳати унинг олд панели ўзгартириладиган интерьеридир. Автопилот ёқилганда руль тўлиқ олинади. Машинадаги олди ўриндиқлар бир-бирига озгина бурилади.\n“Мерседес” ҳам автосалонга келажак автомобили – автопилотли ва водородда ишлайдиган двигателли минивэнини олиб келди. Бу минивэн Vision Tokyo деб номланди. Водород учун мўлжалланган баклар тўла бўлганда машина деярли минг қилометр йўл боса олади. Бу йўлнинг дастлабки 200 кмини машина захиралаб қўйилган электр ёрдамида босиб ўта олади.\nАвтомобиль салонда янграётган мусиқага монанд чироқлари билан ёниб-ўча олади ҳамда махсус датчиклар тўплами, камералар ва GPS ёрдамида мустақил ҳаракатлана олади. Йўловчилар бу орада бутун мультимедиа тизими бошқариладиган голограммалар билан кўнгилхушлик қилишлари мумкин. “Мерседес”да таъкидланишича, бу имконият ўтган асрнинг 90-йиллардан кейин дунёга келган Z авлод вакиллари учун айниқcа хуш келади.\n“Ямаха” ўз тарихидаги иккинчи тўрт ғилдиракли моделини намойиш қилди ва бир вақтнинг ўзида ўз келажаги – икки ўриндиқли Sports Ride спорткар концептига боқишга имконият берди. Платформа ўлчамлари ва кузов панелларини тез ўзгартиришга имкон берувчи махсус технологияда қурилган купенинг ўлчами 3,9 метрни ташкил қилади, карбон кузов эвазига унинг оғирлиги 750 кг ни ташил қилади.\nMitsubishi eХ концептуаль кроссовери кейинги авлод ASX модели ҳақида тасаввур беради. Прототип электр жиҳозлари тўлиқ янгиланди ва қайта қувватлашсиз 400 км босиб ўта олади.\nМашинада бошқа автомобиллар билан ўзаро ҳаракатланиш функциясига эга автопилот тизими ҳамда тўлиқ привод ва илғор хавфсизлик тизими пакети кўзда тутилган. Кўринишича, янги ASX жуда кескин кўринишда бўлади.\nToyota келажакка ўзининг янги водород ёқилғисида ишлайдиган FCV Plus концепти билан боқди. Машинанинг техник кўрсаткичлари ҳозирча сир сақланмоқда, бироқ ўта футуристик кўринишга эга автомобилдан фойда дастлаб тасаввур қилинганидан кўпроқни ташкил қилади. Ҳамма гап ёқилғи ячейкаларида ишловчи тизимнинг бир қизиқ жиҳати, яъни электр энергия бера олишидадир.\n“Тойота”да FCV Plus фойдаланмай қўйилгандан кейин ундан генератор сифатида фойдаланиш, яъни унга қандайдир электр жиҳозлар ёки ҳаттоки уйнинг электр тармоғини улаш ҳам мумкин, дейилмоқда.\n“Лексус” Токиода кейинги авлод LS седанининг прототипини намойиш қилди. LF-FC прототипи водород ёқилғи элементларида ишловчи куч қурилмалари ва тўртта ғилдиракнинг ишлаши учун жавоб берувчи электр моторлар билан жиҳозланган.\nБироқ концептнинг салони ва автомобилни бошқариш функциялари барчасидан кўра кўпроқ ўзига жалб қилади. Бу ерда барча нарса фақатгина имо-ишора ёрдамида бошқарилади, бунга эса марказий консолдаги голографик дисплей ёрдам беради.\nSubaru янги авлоддаги “Импреза”нинг қандай бўлишини кўрсатувчи концептини намойиш қилди.\nАвтомобиль тўлиқ приводли бўлиб, у ҳозирдаги 5 эшикли Impreza’дан 15 мм га қисқароқ, 140 мм га кенгроқ ва 25 мм га баландроқдир.\n“Z” авлодга мўлжалланган яна битта автомобиль Nissan Teatro for Dayz бўлиб, гаджетлар фанатлари ҳаттоки орзу қилмаган персоналлаштириш имкониятларга эга келажак автомобилидир. Машинанинг олд панели, эшик қопламалари ва ҳаттоки ўриндиқлар ҳам ўзидан смартфонлар ва интернетдан тасвирларни чиқара оладиган дисплейни намоён\nМисол учун интерьер учун турли фонлар танлаш мумкин. Автомобилнинг ташқи томонида ҳам дисплейлар мавжуд – эшикларнинг пастки қисмида электр куч қурилмаси батареяларининг қувватланганлик даражаси акс этиб туради.\n“Хонда” учун келажак кириб бўлди – компания автосалонда водородда ҳаракатланувчи Clarity Fuel Cell автомобилини намойиш қилди. 177 от кучига эга Honda’ни кейинги йилда сотиб олиш мумкин бўлади.\nАвтомобиль нархи ҳозирча эълон қилинмаган, бироқ баъзи бошқа рақамлар маълум: модель қайта қувватланишсиз сиқилган водород билан 700 км дан кўпроқ йўл боса олади. Автомобилни тўлиқ қувватлаш учун бор-йўғи 3 дақиқа вақт сарфланади.\nSubaru’нинг яна бир концепти Viziv Future модели – Viziv сериясидаги йўлтанламаснинг навбатдаги концепти 1-2 йилдан кейин чиқадиган катта серияли моделга ишора қилмоқда. Машина гибрид куч қурилмасига эга ва шоссе бўйлаб мустақил равишда юра олади.


Кун тартибида хотин-қизлар манфаатлари — Ishonch Gazetasi\nХоразм вилоят касаба уюшма ташкилотлари бирлашмаси хотин-қизлар билан ишлаш комиссияси томонидан «Ишловчи аёлларни ҳар томонлама қўллаб-қувватлаш, уларнинг ижтимоий-сиёсий фаоллигини ошириш ва ҳуқуқий манфаатларини мустаҳкамлашда муҳим аҳамиятга молик масалалар» мавзусида давра суҳбати ташкил қилинди. Унда давлат ва жамоат ташкилотлари масъул ходимлари, ҳуқуқ-тартибот идоралари вакиллари ҳамда касаба уюшма фаоллари иштирок этдилар.\nДавра суҳбатида вилоят касаба уюшма ташкилотлари бирлашмаси раиси Равшан Жабборов ишловчи хотин-қизлар манфаатларини ҳимоя қилиш бўйича ижтимоий шерикликда олиб борилаётган ишлар хусусида ахборот берди. Вилоят савдо-саноат палатаси раҳбари Шавкат Сафарбоев аёллар тадбиркорлигини қўллаб-қувватлаш, уларнинг илғор ғояларини рўёбга чиқаришда муҳим аҳамиятга молик масалалар хусусида тўхталди. Шунингдек, ишсиз ва ижтимоий фаол бўлмаган хотин-қизлар бандлигини таъминлашда давлат ва жамоат ташкилотлари ҳамкорлигининг аҳамияти, хотин-қизларнинг интеллектуал салоҳиятини оширишга кўмаклашиш, илмий ишланма ва инновацион ғояларини қўллаб-қувватлаш ҳамда ҳаётга татбиқ қилиш, хотин-қизлар ўртасида жиноятчилик, ҳуқуқбузарликларнинг олдини олиш каби долзарб масалалар муҳокама қилинди.\nХоразм вилоят ҳокимлиги котибият мудири:\n— Ўзбекистон Республикаси Президентининг «Хотин-қизларни қўллаб-қувватлаш ва оила институтини мустаҳкамлаш соҳасидаги фаолиятни тубдан такомиллаштириш чора-тадбирлари тўғрисида»ги Фармони фаолиятимизни тубдан ўзгартириш баробарида, олдимизга ўта долзарб ва муҳим вазифаларни қўйди. Биз бугун вилоятимиздаги ҳар бир аёл ҳақидаги маълумотларни шакллантириб, уларнинг ютуқ, муаммо ва хоҳиш-истакларини ўрганяпмиз. Оилалар мустаҳкамлигини таъминлаш, фарзанд тарбияси, ногиронликнинг олдини олиш юзасидан амалий тадбирлар кўрилмоқда. Мақсадимиз шуки, ҳеч бир аёл ўзини бахтсиз ҳис қилмасин, ҳаётдан норози бўлмасин. Бунга эришиш учун ҳаммамиз ҳамкорликда иш кўришимиз лозим.\nХоразм вилоят прокуратураси бўлим бошлиғи:\n— Касбим тақозоси билан қамоқхоналарда бўлганимда, маҳбус аёллар тақдири билан қизиқаман. Ишонинг, ҳар сафар юрагим оғрийди. Бугун мамлакатимизда жиноятчиликнинг олдини олиш давлат сиёсати даражасига кўтарилган. Хотин-қизлар ўртасида жиноятчилик, ҳуқуқбузарликлар содир этилишига йўл қўймаслигимиз лозим. Кейинги йилларда жиноятга мойил шахслар билан ишлашга алоҳида эътибор қаратилаётганлиги натижасида 2018 йилнинг ўтган икки ойида умумий жиноятчилик ўтган йилнинг шу даврига нисбатан 180 тага камайди. Жиноятчиликка мойил фуқаролар хонадонларига якка тартибда кирилиб, уларнинг муаммолари, жиноятчилик ва ҳуқуқбузарликни келтириб чиқарувчи омиллар ўрганилди. Эндиликда уларни бартараф қилиш чоралари кўрилмоқда. Давра суҳбатида ушбу мавзуда маъруза қилар эканман, фаол аёлларимизни жиноятчиликка қарши курашишда ҳуқуқ-тартибот органларига кўмакдош бўлишга чорладим.\nархитектура фанлари доктори, Хоразм маъмун академияси раисининг илмий ишлар бўйича ўринбосари:\n— Оиласидан, рўзғор юмушларидан ортиб илм-фан билан шуғулланаётган аёлларимиз сафи кенгаяётганидан хурсандман. Янги ғояларимизни амалга оширишда давлатимиз бизга кўмакдош бўлмоқда. Айниқса, кейинги йилларда инновацион ғояларнинг кенг қўллаб-қувватланаётганлиги бизни ижодий, илмий ютуқлар сари ундамоқда. Муҳтарам Президентимизнинг Хивага ташрифи чоғида у кишига ўз мақсадларимни етказдим. Академиямизга катта миқдорда маблағ ажратилди. Натижада Хива шаҳридаги иморатларнинг умрбоқийлигини таъминлашга йўналтирилган илмий-амалий фаолиятимизни кенг миқёсда давом эттириш имконига эга бўлдик.


Роналду бузғунчи! – AllSportuz.com\nНидерландия миллий жамоаси собиқ ҳимоячиси Данни Блинд ҳужумчи Криштиану Роналдунинг “Манчестер Юнайтед” ўйинига таъсири борасида ўз фикрини билдирди. “МЮ” собиқ ярим ҳимоячиси Дэйли Блинд отасининг фикрича, португалиялик футболчи жамоа ҳаракатларига салбий таъсир кўрсатмоқда.\n“Роналду жамоада фаол роль ўйнамаслиги керак. Унинг келиши билан бошқа ўйинчилар қандай ҳаракат қилиш кераклигини билмай қолишяпти. Одатда ҳужумчилар бир марказий ҳимоячидан бошқаси томон югуришади. Аммо Роналду билан жамоа бошқача ўйнашни бошлади. У бузғунчи! Клубнинг жамоавий ҳаракатларида муаммолар бошланди.\n“Манчестер Юнайтед” ўзи ўрганган услубда ўйнамаяпти. Авваллари “МЮ” йўқотиши билан дарҳол контрпрессингга киришарди. Ҳозир эса бу ишламаяпти, ахир Роналду прессингда иштирок этмаяпти. У фақат голлар ҳақида ўйлаяпти, тўпни эса бошқалар олиб қўйиши керак”, — деди Блинд.\nPrevious Кални “кал” деманг…(+фотогалерея)\nNext “Барса” ўтирди…


15:09 07.01.2021 (Янгиланган 15:22 07.01.2021)\nШвейцариянинг Henley & Partners (H&P) халқаро консалтинг компанияси жаҳон паспортларининг янгиланган рейтингини тақдим этди.\nТОШКЕНТ, 7 янв — Sputnik. Henley & Partners (H&P) халқаро консалтинг компанияси жаҳон паспортларининг янгиланган рейтингини тақдим этди.\nРўйхатда Ўзбекистон уч поғонага пасайиб, 86-ўринни эгаллади. Рейтингга кўра, Ўзбекистон фуқаролари 57 мамлакатга визасиз киришлари ёки етиб боргандан кейин виза олишлари мумкин.\nЎзбекистон Кот-д'Ивуар ва Габон билан 86-ўринни бўлишиб олди.\nРейтингда биринчи ўринда - Япония. Япония фуқароларига 191та давлатга визасиз кириш ҳуқуқи берилган. Иккинчи ўринда Сингапур (190), учинчи ўринда Жанубий Корея ва Германия жойлашган (189).


“Фулад”да яна ғалаба, “Ал-Фатеҳ”да яна мағлубият / CHAMPIONAT.asia\n“Фулад”да яна ғалаба, “Ал-Фатеҳ”да яна мағлубият\n20 декабрь куни Эрон ва Саудия Арабистони чемпионатларида навбатдаги тур учрашувлари бўлиб ўтди.\nЭрон про-лигасида чемпионлик учун бирданига бешта жамоа жиддий кураш олиб бораётгани жорий йилги мавсум қандай муросасиз ўтаётганидан далолат бериб турибди. “Бунёдкор”нинг Осиё Чемпионлар лигаси гуруҳ босқичидаги рақиби “Фулад” клуби 19-тур доирасида меҳмонда “Дамаш Гилан” жамоасини 2:1 ҳисобида мағлубиятга учратди. Ахвазликларнинг ҳар иккала голи бразилиялик Лусиано Чимба ҳисобига ёзилди. Ушбу ҳужумчи айни пайтда Эрон чемпионатининг энг яхши тўпурарларидан бири бўлиб турибди. 19-турдан сўнг “Фулад” 35 очко билан тўртинчи поғонага кўтарилиб олди. Пешқадам – “Пирузи”да 36 очко бор.\nСаудия Арабистони чемпионатида эса Чемпионлар лигасидаги рақибимиз “Ал-Фатеҳ”нинг ишлари юришмаяпти. Мамлакатнинг амалдаги чемпиони сафарда “Ал-Тавон” билан куч синашди. Учрашувнинг 75-дақиқасида мезбонлар вакили Аднан Фалатаҳ томонидан киритилган гол учрашувда ягона бўлди ва “Фатеҳ” мағлубиятга учради. 14-турдан сўнг рақибимизнинг очколари сони 14тани ташкил этмоқда ва улар мусобақа жадвалининг 10-поғонасини банд этишган.


Ҳокимларнинг тадбиркорликни қўллаб-қувватлаш бўйича ҳисоботлари тингланмоқда - Huquq.uz\nHuquq.uz Сўнгги янгиликлар\nҲокимларнинг тадбиркорликни қўллаб-қувватлаш бўйича ҳисоботлари тингланмоқда\n09:58 - 25.11.2020\nЎзбекистон Республикаси Президенти Шавкат Мирзиёев раислигида видеоселектор йиғилиши бўлиб ўтмоқда. Кун тартибига иккита масала – ҳудудларда тадбиркорликни қўллаб-қувватлаш бўйича кўрилаётган чора-тадбирлар натижадорлиги ҳамда хизматлар соҳасини ривожлантиришга доир келгуси вазифалар муҳокамаси киритилган.\nМаълумки, йил бошида ҳар бир вилоят, туман ва шаҳар ҳокими халққа мурожаат қилиб, тадбиркорликни ривожлантириш бўйича аниқ режаларини белгилаб олган эди. Уларни амалга ошириш мақсадида, бу йилги мураккаб синовларга қарамасдан, бизнесни қўллаб-қувватлаш учун етарли ресурслар ажратиб, барча зарур шароитлар яратилди.\nЙиғилишда, аввало, ҳокимлар ва сектор раҳбарларининг асосий вазифаси ва зиммасига олган мажбурияти – янги иш ўринлари яратиб, эҳтиёжманд оилаларни “темир дафтар”дан чиқариш борасидаги ишлар натижадорлиги кўриб чиқилмоқда.\nМасалан, Сирдарё вилоятида 10 ойда 12 мингта доимий иш ўрни ташкил этилган. Натижада “темир дафтар”га киритилган ишсиз фуқароларнинг қарийб 90 фоизи бандлиги таъминланган.\nХудди шундай, Қашқадарё вилоятининг Қарши шаҳри ва Китоб тумани, Навоий вилоятининг Қизилтепа, Учқудуқ, Навбаҳор туманлари ва Зарафшон шаҳрида кўп иш ўрни яратилгани қайд этилди. Шу билан бирга, бу борада аҳвол қониқарсиз бўлган туманлардаги сусткашликлар кўрсатиб ўтилди.\n– Ҳар бир ҳудудда тадбиркорликни ривожлантиришнинг катта ресурслари бор. Фақат уни ишга солиш керак. Ҳудуд раҳбарлари ҳар куни бу ҳақда ўйлаши ва изланиши лозим, – деди давлатимиз раҳбари.\nМазкур йилда оилавий тадбиркорлик дастурлари доирасида жами 4 триллион сўм ажратиш белгиланган эди. Лекин йил давомида қўшимча маблағлар ҳам йўналтирилди, аҳоли ва тадбиркорларга жами 5,2 триллион сўм имтиёзли кредитлар берилди.\nЙиғилишда ушбу маблағларнинг самарадорлиги таҳлил қилинди. Мисол учун, Шовот туманида 26 миллиард сўм оилавий кредит ажратилиб, бир ярим мингта иш жойи яратилган. Яъни, 1 миллиард сўм кредитга 56 та янги иш ўрни тўғри келган.\nБу кўрсаткич Қўшработда 57 та, Музработда 49 тани ташкил этган.\nБугунги кунда тадбиркорларнинг қарийб 1 триллион сўмлик янги лойиҳалари учун кредитларга талаби борлиги қайд этилди. Молия вазирлигига янги жалб этилган еврооблигация маблағларидан 1 триллион сўмни Халқ банки, Микрокредитбанк ва Агробанкка оилавий тадбиркорлик дастурлари учун ресурс сифатида жойлаштириш вазифаси қўйилди.\nХалқ банкига хотин-қизлар тадбиркорлиги учун лойиҳалар тайёрлаб, уларни ўз бизнесини йўлга қўйишни ўргатиш топшириғи берилди. Бунда банк ходимлари аёллар билан мижозбай, маҳаллабай, туманбай бевосита ишлаши зарурлиги кўрсатиб ўтилди.\nТадбиркорлик фаолияти учун яратилган имтиёзлар натижасида 10 ойда 78 мингта корхона ташкил этилган. Хусусан, Ховос туманидаги янги кичик саноат зонасида 7 та лойиҳа натижасида 500 та иш ўрни яратилган. Умуман, туманда жами 170 та янги корхона очилган.\nЛекин Ёзёвон, Учтепа, Шофиркон ва Бекобод туманларида фаол тадбиркорларни кўпайтириш бўйича ишлар танқид қилинди. Иқтисодий тараққиёт ва камбағалликни қисқартириш вазирлигига бундай жойларда тадбиркорларга ҳар томонлама кўмак бериш бўйича “бизнес-патронаж” тизимини йўлга қўйиш топширилди.\nПандемия даврида вақтинча ишламай турган 96 мингта корхона ўз фаолиятини тиклагани қайд этилиб, қолган бизнес субъектларига ҳам бу борада кўмаклашиш муҳимлиги таъкидланди.\nҲудудларда тадбиркорларни ер масаласи кўп қийнаётгани, бу борада кўплаб мурожаатлар бўлаётгани кўрсатиб ўтилди.\nЙиғилишда жойларда инфратузилмани яхшилаш масаласига алоҳида эътибор қаратилди. Ривожланишдан орқада қолаётган 22 та туман учун инвестиция дастури доирасида 264 миллиард сўм, бошқа ҳудудлар учун қўшимча 736 миллиард сўм йўналтирилиши қайд этилди.\nИш ўринлари ташкил этиш, тадбиркорлар муаммоларини ҳал қилиш ва уларни қўллаб-қувватлаш борасида ўзибўларчиликка йўл қўйган Бухоро, Жондор ва Сирдарё туман ҳокимларини лавозимидан озод этиш масаласи қўйилди.\nТадбиркорликни ривожлантириш бўйича ҳокимларнинг ҳисоботини маҳаллий кенгашларда муҳокама қилиб, фаолиятига баҳо бериш, шунингдек, 2021 йил учун аниқ режаларни белгилаш муҳимлиги таъкидланди.\nБарчаси инсон қадри учун\n10:01 - 05.07.2022\n«Big soft trading» ва «Shertrade»га ажратилган кредитлар талон-торож қилинган\n10:25 - 30.06.2022\nКонституцияда атроф-муҳитга бўлган ҳуқуқлар кафолати\n10:16 - 30.06.2022\nАсл саодат оила қўрғонида яшириндир\n09:54 - 22.06.2022\nСаёҳат қилинг, ватанни англанг!\n09:45 - 20.06.2022\n«Тўқсон саккиздан ўтдиму кўнглим ҳалиям ёш…»\n09:57 - 17.06.2022\n© Huquq.uz / 2022


Туркия Россиядан С-400 тизимлари олиб келина бошлаганини маълум қилди\n30 март 2020, Тошкент вақти: 21:59\nС-400 Ер-Ҳаво мудофаа тизими\nТуркия Мудофаа вазирлиги 12 июль куни Россиядан Туркияга С-400 Ер-Ҳаво мудофаа тизимларининг илк қисмлари олиб келинганини билдирди. Вазирликнинг маълум қилишича, кейинги кунларда ушбу жараён давом этади.\nТуркиянинг Россиядан ҳарбий мудофаа тизимларини харид қилиш қарори Анқара ва Вашингтон ўртасидаги муносабатлар кескинлашишига сабаб бўлган.\nАгар Туркия 31 июлгача С-400 тизимларини сотиб олиш қароридан воз кечмаса, АҚШдан кейинги авлод F-34 қирувчи учоқларини олишига тўсиқ қўйилади.\nВашингтон Туркияни С-400 ўрнига НАТО мудофаа тизимларига мутаносиб бўлган Американинг Patrion тизимларини сотиб олишга чақириб келади.\nЎтган ойда Осакада бўлиб ўтган “Катта йигирмалик” саммитида АҚШ президенти Дональд Трамп Туркия президенти Режеп Таййип Эрдоған билан учрашиб, уни Россиядан С-400 тизимларини харид қилмасликка ундаган эди.\nянгиланди Жонли блог: Картошка тақчил, нархи 7000 сўмгача чиқди. Картошкани қиммат сотганлар жазоланди


Қўшнай ҳақида « Ўзбекистон Халқ Ҳаракати\n23 January 2018 - 7:00\nХоразм воҳаси кўпчилик жиҳатлари, буюк тарихи, алломалари, шоирлари ва қолаверса буюк ҳофизлари билан дунёга машҳур. Шу жумладан унинг санъат соҳаси ҳақида гапирадиган бўлсак, унга маҳлиё бўлмаган, шевасида бир сатр хиргоя қилмаган инсон бўлмаса керак. Ҳар бир ижод махсулида севинч, бахт ҳислари билан биргаликда дард ҳам бўлади.\nДардсиз киши қирғоқсиз денгиз демакдир.\nХоразм санъати аввало Хоразм дардини куйлайди! Унинг ғам ташвишидан бошланиб, орзу умидлари билан якунланади. Шундай экан Хоразм дардини куйлайдиган чолғу асбоби «қўшнай» ҳам шулар сиръасидандир.\nҚўшнайнинг бошқа чолғулардан ажралиб туриши унинг иккита найнинг бирлашишидадир. Воҳа ҳофизларидан сўрасангиз барчаси «Хоразм дарди битта найга сиғмайди, шунинг учун бу иккита найнинг бирикишидан пайдо бўлган..» дейишади. Менимча бу дард бутун чолғуларга сиғмаса керак!..\nХуллас калом бу мўъжизавий маконда инсонни ҳайратга солувчи ҳислатлар кўп! Шунинг учун ҳам биз воҳалик ёш қаламкашлар устозларимиздек унинг дарду ташвиши, орзу-умидлари, буюк тарихи ва келажагини дунёга тараннум этиш учун қўлга қалам олганмиз! Буюк эл фарзандлари аждодлар чироғини машъал даражасига етказажак!


Рўзадорларни қизиқтирган саволларга жавоблар! - 13 Апреля 2021 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nГлавная » 2021 » Апрель » 13 » Рўзадорларни қизиқтирган саволларга жавоблар!\nРўзадорларни қизиқтирган саволларга жавоблар!\nСавол: Рўзадор одам тиш пастаси билан тишини тозаласа бўладими?\nБирор нарсани оғзига солиб, татиб кўриш макруҳ, лекин бунда рўза очилмайди (лекин татиб кўрган нарсасини ютиб юборса рўза очилади).\nСавол: Укол (инъекция) қилиш билан рўза бузиладими?\nСавол: Тиш олдирса рўза очиладими?\nСавол: Ғарғара қилиш билан рўза очиладими?\nСавол: Эсдан чиқариб еб-ичган одам эсига тушгач таомланиб қўйса, рўзаси очиладими?\n1) Эсдан чиқариб еб-ичиш билан рўза очилмайди.\n2) Эсдан чиқариб еб-ичгандан кейин «Рўзам очилди» деб ўйлаб таомланиб қўйса, қазо лозим бўлади, каффорат вожиб бўлмайди.\n3) Эсдан чиқариб еб-ичиб қўйса рўза очилмаслигини билатуриб таом еб қўйса қазо ҳам, каффорат ҳам вожиб бўлади. Қайт қилишнинг ҳукми ҳам шундай: қайт қилгач, «энди рўзам очилди» деб ўйлаб, таом еб юборса, қазо лозим бўлади, каффорат эмас. Лекин бу иш рўзани очмаслигини билатуриб таомланиб юборса, каффорат ҳам вожиб бўлади.\nСавол: Ғийбат қилса, ёлғон гапирса рўза очилади деб ўйлаган киши ғийбат қилиб қўйиб, қасддан таом еса каффорат лозим бўладими?\nЖавоб: Шундай деб ўйлаб, қасддан еб-ичиб юборса, қазо ҳам, каффорат ҳам вожиб бўлади.\nСавол: Рўзадор киши исириқ, буғ ва шунга ўхшаш нарсаларни ҳидласа рўзаси очиладими?\nЖавоб: Рўзадорлиги эсида туриб, қасддан тутун ютса, исириқ ҳидини ютса, доривор ўтларнинг буғини оғиз-бурни билан ичига ютса, рўзаси очилади.\nСавол: Суриладиган дори (мазь) ва шу каби воситаларни баданга суртса рўза очиладими?\nЖавоб: Рўза очилмайди. Терининг орасидан ёғ каби нарсаларнинг ичкарига кириши рўзани очмайди.\nСавол: Рўзадор шўр сувда оғзини чайса бўладими?\nЖавоб: Сув чучук бўлсин, шўр бўлсин, рўзадор у билан таҳорат олса ҳам, оғзини чайса ҳам бўлади.\nСавол: Касал ва мусофир Рамазон ойида рўза тута олмаса-да, ўзини еб-ичишдан тўхтатиб туриши керакми?\nЖавоб: Рамазон кунларида бемор бўлган ва сафарга чиққан кишилар рўзадорга ўхшаб ўзини еб-ичишдан тўхтатиб туришлари лозим бўлмайди. Лекин таомланмоқчи бўлсалар ошкора эмас, балки одамлардан холироқ жойда таомланишлари афзал.\n"Мўминнинг қалқони” китобидан\nКатегория: HIDOYAT SARI / ҲИДОЯТ САРИ | Просмотров: 25 | Добавил: Sherlaruz.CoM | Теги: #новости, #ahborot, #Yangiliklar, #newsuz, #xabarlar, #Yangilik, #news, #uznews, #habarlar | Рейтинг: 0.0/0


TikTok Ҳиндистонда бутунлай тақиқланишига сабаб нима? - Zamin.uz\nҲиндистон ҳукумати миллий суверенитетга таҳдид туфайли машҳур TikTok ижтимоий тармоғини ва бошқа 58 та Хитой дастурини бутунлай тўсиб қўйди. Бу ҳақда Ҳиндистоннинг "Economic Times" нашри хабар бермоқда.\nҲиндистон Ахборот технологиялари вазирлиги хитойлик ишлаб чиқувчиларга хизматлар хавфсизлиги билан боғлиқ агентлик уларнинг жавоблари ва тушунтиришларидан қониқмаслиги ҳақида хабар берган. Шу муносабат билан, ўтган йил ўрталарида Ҳиндистон ҳукумати томонидан бир қатор Хитой дастурларини блокировка қилиш доимийга айлантирилди.\nҲиндистон ҳукумати 2020 йил июн ойида 59 та Хитой дастурини вақтинча блокировка қилишга қарор қилган эди. Расмийлар ўзларининг қарорларини ушбу дастурларнинг иши гўёки "Ҳиндистоннинг суверенитети ва яхлитлигига" зарар етказиши, шунингдек, мамлакат хавфсизлиги ва жамоат тартибига таҳдид солиши билан изоҳлаганлар.\nТақиқланган дастурлар рўйхатига TikTok, WeChat, PUBG. Mobile, Shareit, UC Browser, AliSuppliers, Alibaba Workbench, AliExpress, Lalamove India, CamCard, Clash of Kings ўйини ва бошқа бир қатор дастурлар киритилган.\nСўнгги бир неча ой ичида Ҳиндистондаги Хитой дастурларининг тақиқланиши, барча тоифалар, шу жумладан иш, ўйин ва кўнгилочар дастурлари ичида бирданига ишлаб чиқаришни кескин ривожланишига олиб келди. Ўтган йилнинг июл ойида ҳукумат танлов эълон қилди, унда мамлакат бўйлаб якка тартибдаги ишлаб чиқувчилар ва компаниялардан 7000 га яқин аризалар қабул қилинган. “Замин” янгиликларини “Facebook”да кузатиб боринг\nСуд АҚШ ҳукуматига TikTok ишига чеклов ўрнатишни тақиқлаб қўйди\n8-12-2020, 20:07, Дунё\nХитой ва Ҳиндистон ҳарбийлари ўртасида қуролли тўқнашув бўлиб ўтди\n11-05-2020, 19:39, Дунё\n20-09-2018, 13:13, Дунё\n20-08-2017, 22:28, Дунё


Фаровон жамиятга элтувчи йўл: инсонга ҳурмат, қонунга итоат ва ватанга муҳаббат - Уч илдиз\nФаровон жамиятга элтувчи йўл: инсонга ҳурмат, қонунга итоат ва ватанга муҳаббат\nРеспублика Маънавият ва маърифат маркази раҳбари Алишер Қодировнинг\nэътиборингизга ҳақола этилаётган қуйидаги мақоласи айниқса талаба-ёшлар учун ўзига хос ҳаёт ва ибрат мактабидир, дейди Дониш домла.\nОдам боласи кўп жиҳатларига кўра ҳурмат қилинади. Унинг дини, илми, ирқи, жамиятдаги тутган ўрни, ёши, миллати… Аммо у, авваламбор, ҳазрати инсон бўлгани учун ҳурматга лойиқдир. Инсонийлик моҳияти ўзини англаш билан бошланади. Буюк мутафаккир аждодимиз Алишер Навоий: “Эл нетиб топгай мениким, мен ўзимни топмасам”, – деганида ҳар бир инсон ўзини қадрлаши, англаши ва ривожланиши, шундан кейингина уни эл таниши, эътироф этиши ва ҳурмат қилиши мумкинлигини таъкидлайди. Бошқа бир мутафаккир Юнус Эмро: “Мени менда дема – менда эмасман. Бир мен бордир менда – менинг ичимда”, – дея инсоннинг суврати алдамчи бўлиб, сийрат бирламчи эканини таъкидлаган ва бу билан ҳар бир инсонни ички “мени”ни гўзал қилишга чақирган.\nБугунги тез ўзгарувчан, кўриниши ва мақсади бир-биридан фарқ қилаётган муносабатлар негизида Адам Смит айтганидек, манфаат – ҳаракатлантирувчи куч эмас, балки инсонга зарар келтирувчи омилга айланиб бормоқда. Даромад мақсадида инсонни оёқости қилиш, хўрлаш билан бунёдкор кучни бузғунчи кучга айлантираётганлар ким? Худди шундай, даромад мақсадида ўзини қадрламайдиган, ўзини хорликка маҳкум этаётганлар ким? Ҳар иккиси ҳам ўзини – ички менини, аслини тополмаган, ғурурдан мосуво одамлар эмасми?\nЮртимизда бугун фуқароларнинг муаммоларини ҳал қилиш, уларга энг зарур яшаш шароитларини яратиш мақсадида кенг кўламли ислоҳотлар бошланган. Унинг моҳияти Президент Шавкат Мирзиёев томонидан илгари сурилган: «Халқ давлат идораларига эмас, давлат идоралари халқимизга хизмат қилиши керак» ва «Халқимиз эртага ёки узоқ келажакда эмас, бугун яхши яшаши керак» деган ҳаётий концепцияда намоён бўлади. Бунинг амалий натижаси сифатида аҳолининг уй-жойга бўлган эхтиёжини қондириш учун сўнгги икки йилда Ўзбекистонда бунёд этилган уй-жойлар машъум Тошкент зилзиласидан кейин қудрати дунёни қўрқитган советлар мамлакати қурган уй-жойлардан 2 баробар кўпроқни ташкил этмоқда. Бу кўрсаткич Ўзбекистон Президентининг ҳаётга кўчган инсонпарварлик, юртпарварлик ғоясининг асл мазмуни, аслида.\nАҳоли даромад манбаини шакллантириш борасида имтиёзли, мақсади фойда бўлмаган кредитлар берилмоқда. Махсус давлат фондлари орқали ёшларнинг тадбиркорлик ташаббусларини қўллаб-қувватлаш учун триллионлаб маблағ ажратилмоқда. Харобага айланган қишлоқ ёки маҳаллалар навбат билан обод масканларга айланмоқда. Ўз уйи бўлмаган одамдан Ватанга эгалик қилишни талаб қилишнинг маъноси борми? Умуман, шахсий мулки бўлмаган фуқарода ватанпарварлик ҳисси бўладими? Абу Али ибн Сино бахтли жамият сифатлари ҳақидаги қарашларини илгари сурар экан, фуқароси мулкдор бўлган юртгина чин маънодаги бахтга эришишини алоҳида таъкидлаган. Демак, юртимизда амалга оширилаётган бу сиёсат мустаҳкам азалий илдизларига эга.\nИнсоннинг ўзига бўлган ҳурмати оиласи, фарзандларига бўлган масъулиятли муносабатини, бу муносабат ўз ўрнида мамлакатга ва атрофидаги инсонларга бўлган ёндашувини шакллантиради. Инсон ҳурмати тикланган жамият тараққиёт ҳақида режалар тузиши мумкин, чунки тараққиёт ўзини ҳурмат қиладиган инсонларнинг онгли, фидоий ва садоқатли меҳнати эвазига юзага келади. Илмига, қадрига, ғурурига таянган инсонларгина Ватан тушунчасини моҳияти билан идрок этишга қодирдир.\nҚонун — фуқаролар ўртасидаги келишувдир. Шунга кўра, унга қатъий амал қилиш жамият аъзоларининг барчасига бирдек тааллуқли. Ушбу келишувни қайд этиш, расмийлаштириш, амал қилиш ва назорат қилиш тизимининг барчага баробар тушунарли бўлиши жамиятнинг комиллик даражасини белгилаб беради. Демак, барча жабҳаларда қонун устувор бўлган жамият комил жамиятдир. Давлатнинг ўзагини ташкил этувчи жамиятнинг ҳолати давлатнинг жаҳон ҳамжамиятидаги ўрнини белгилаб беради. Интизом, тартиб, ўзаро ҳурмат бўлган жамият ривожланиш йўлини тез топиб олади ва ушбу йўлда собитқадамлик билан илгарилайди.\nКим тинч, фаровон ва хотиржам яшашни истамайди? Бу эҳтиёжнинг бўлмаслиги инсоннинг хасталигидан далолатдир. Чунки одам боласи ўзига зулмни, камбағалликни раво кўриши мумкин эмас! Мақсадга эришишнинг йўли қаерда? Албатта, инсоннинг ўзида. Инсон ўзига ҳоким. У ўз ҳаётини ўзи қуради. Танлови, хоҳиш-иродаси билан. Илм олиш, касб ўрганиш, эътиқод каби инсон ҳаётини белгилаб берувчи асосларга эга бўлиш ёки бўлмаслик унинг истагига ва ҳаракатига боғлиқ. Бунга халақит берувчи омиллар юқорида айтиб ўтилган ўзаро келишувга амал қилмаслик, ўз манфаатини устун қўйиш, боқимандалик ва иродасизликнинг маҳсулидир.\nДавлатимиз раҳбари: «Бундан минг йил олдин жаҳолатга қарши маърифат билан курашган аллома», дея таърифлаган теолог Абул Муин Насафийнинг бу борадаги қарашлари муҳим. У эзгулик ва ёвузликдан бирини танлаш инсон ҳаётининг асосини ташкил этишига эътибор қаратиб, бахтли ёки бахтсизлиги айни шу сабаб билан боғлиқлигини уқтиради ҳамда тўғри танловнинг бир кўриниши жамиятда мавжуд қонунларга итоат эканини айтади. Бундан кўринадики, бугунги куннинг долзарб масалаларидан бири инсонларга, айниқса, ёшларга илмий танлов, тўғри қарор қабул қилиш маданиятини ўргатишдир. Шундай экан, фуқаролар ўз ҳуқуқ ва мажбуриятларини белгилаб олиши, уларни англаб етиши, оғишмай амал қилиши хотиржам, фаровон ҳаёт кечиришнинг гаровидир.\nМўътабар манбаларнинг гувоҳлик беришича, инсоннинг туғилиб, илк нафасни олган, вояга етган маскани унинг Ватанидир. Улуғларимиз ҳатто, муборак Ҳаж ибодатини амалга оширган заҳоти Ватанга қайтиш шартлигини уқтиришаган.\nОта-она каби Ватан ҳам танланмайди. Уларга истисносиз хизмат қилинади. Яхшилигию ёмонлиги муҳокамада этилмайди – таҳлилсиз қабул қилинади. Демак, ота-она ва Ватан туйғусини англаб етиш – шукроналикнинг бошланиши.\nИнсон ўзи туғилиб ўсган жойидан узоқда яшаши, ривожланиши ва бахтли бўлишимумкин, лекин туғилган жойига ва у ерда яшаётган одамларга ёмонлик тилаши мумкин эмас. Дунёда энг бахтсиз инсон ўз қадриятлари қарор топган Ватанидан ажралиб қолган инсон бўлса керак.Буюк фақиҳ Имом Шофийнинг таъкидлашича, инсонга ватанидан айрилишдан каттароқ кулфат йўқ. Чунки Ватанини онгли тарк этган, уни инкор қилган инсоннинг хотири жам бўлмайди, билъакс, табиатида жоҳиллик устувор бўлиб, садоқатдан йироқлашади. Бу тоифа инсонларда қадрият қадрсиздир.\nМақсад – БАХТ!\nҲар бир давлатни ҳаётнинг ҳадсиз ва бешафқат уммонида ўз мақсадларига интилаётган бир кемага ўхшатсак, унинг ичида кетаётган халқнинг ҳамжиҳат, ҳамкор ва хотиржам бўлиши кеманинг бехатар ҳаракатини кафолатлайди. Ҳар бир инсоннинг ўзига хос дунё экани сабабли фикрлар ва дунёқарашларнинг турли бўлиши табиийдир. Алишер Навоий таъбири билан айтганда, бахт қуши бўлган Симурғ бир мақсад йўлида бирлашган ўттиз нафар турли-туман қушлардан иборатдир. Шунингдек, мутафаккир бобомиз мақсадсиз миллат бўлмаслигини айтади. Миллат мақсади эса, шубҳасиз, унинг миллий ғоясидир. Жамиятни ташкил этувчи инсонлар Симурғ мисоли бир бунёдкор мақсад атрофида бирлашса, унинг ижобати йўлида жидду жаҳд кўрсатсагина мақсад – бахт ҳосил бўлади.\nОна тили — миллат руҳи\nЮртимизда бу йил қанча маҳсулот етиштирилди?\nNext story Ajdodlar jasorati – avlodlar merosi\nPrevious story Аждодлар жасорати – авлодлар мероси


МУЗЕЙ ЭКСПОНАТЛАР БИЛАН БОЙИМОҚДА - Ўзбекистон овози газетаси\nПойтахтимиздаги Темурийлар тарихи давлат музейида «Буюк соҳибқирон – буюк бунёдкор» деб номланган янги кўргазма ташкил қилинди. Унда Соҳибқирон Амир Темурнинг бунёдкорлик, ободончилик соҳасида олиб борган улкан ишларига бағишланган экспонатлар намойиш этилмоқда.\nТемурийлар тарихига оид 2000 дан ортиқ ноёб экспонатлар мазкур музейда сақланади. Улар ичида Соҳибқирон яратган обидаларнинг нусхалари ва суратлари, заргарлик буюмлари, сопол ва мис идишлар, турли қурол-аслаҳалар, тангалар ва қўлёзма асарлар бор.\nМаълум сабабларга кўра, Темурийлар тарихига оид айрим ашёлар хорижий давлатлар музейларида ҳам сақланмоқда. Музейда «Жаҳон хазиналаридаги темурийларга оид жавоҳирлар» кўргазмаси ташкил этилиши муносабати билан 50 дан зиёд ноёб экспонатларнинг нусхалари тайёрланди ва кўргазмага қўйилди.\nБу экспонатлар Темурийлар тарихининг маълум бир даврини қамраб олиши билан қимматлидир. Улар ҳақида музейга келиб, кўргазмани томоша қилганлар керакли маълумотлар олган бўлишлари керак.\nБиз Санкт-Петербург Давлат эрмитажида сақланаётган учта тарихий ашё ҳақида тўхталмоқчимиз.\nБиринчиси, Амир Темурнинг фармони билан Аҳмад Яссавий мақбараси учун мисдан ясалиб, кумуш ва олтин суви билан безак берилган цилиндр шаклда ишланган мойчироқ жуда ноёб тарихий буюм ҳисобланади.\nШунингдек, Мироншоҳ Мирзога атаб Эронда хризолит тошидан ва Шоҳрух Мирзонинг рафиқаси Гавҳаршодбегим учун Ҳиротда нефрит тошидан ясалган тўқ яшил рангли бодом шаклидаги узук-муҳрлар. Бу экспонатлар Темурийлар даврида ҳунармандчилик нақадар ривожланганининг ёрқин намунасидир.\nМузейдаги ҳар бир экспонат Соҳибқирон асос солган марказлашган давлатнинг бой маданий меросидан ҳикоя қилувчи ноёб ашё. Булар музейга келаётган ҳар бир юртдошимиз, айниқса, ёшларимиз қалбида фахр-ифтихор туйғуларини уйғотади, шавкатли аждодларимизга муносиб авлод бўлиб, улар бошлаган бунёдкорлик, яратувчанлик, ободончилик ишларини давом эттиришга ундайди.\nТемурийлар тарихи давлат музейи илмий ходими.\nСуратларда: Аҳмад Яссавий мақбараси учун ясалган мойчироқ, Шоҳрух Мирзонинг рафиқаси Гавҳаршодбегимнинг узук-муҳри.


Пашинян Алиевга: “Эски муаммоларни кўзғаш, янги можарони бошлаш демакдир” | Qalampir.uz\nПашинян Алиевга: “Эски муаммоларни кўзғаш, янги можарони бошлаш демакдир”\nОлам\t26 Сентябрь 2020 16:06 6131\nОзарбайжон ва Арманистон ўртасидаги Тоғли Қорабоғ муаммоси билан боғлиқ 30 йиллик можаролар кескин тус олмоқда. Бирлашган Миллатлар Ташкилотининг 75-сессиясида чиқиш қилган Президент Илҳом Алиев Арманистонни Бакуга уруш очишга тайёргарлик кўраётганида айблаган эди. Арманистон Бош вазири Никол Пашинян эса буни рад этмоқда. Расмий Ереван Бакунинг Арманистон томони Қорабоғ можаросини ҳал қилиш бўйича музокараларни тўхтатиб қўйди деган айбловларни рад этди.\n“Сиз биласизки, минтақада вазият кескин. Бизнинг вазифамиз музокара жараёнини самарали олиб боришдир. Сўнгги пайтларда Озарбайжон раҳбарияти бизни музокараларни давом эттиришда мантиқсиз баёнотлар бераётганликда ва музокараларни бузганликда айбламоқчи бўлмоқда. Мен аниқ айтмоқчиманки, Арманистон ва Арцахнинг позицияси (Тоғли Қорабоғнинг Арманистоннинг тарихий номи - таҳр.) жуда конструктивдир", дейди Пашинян.\nАрманистон раҳбарининг сўзларига кўра, 2018 йил май ойида у Бош вазир лавозимига киришгандан сўнг, “мисли кўрилмаган баёнот” билан чиқққан ва муаммонинг эчими "Арманистон, Озарбайжон ва Арцах халқлари" томонидан мақбул бўлиши керак, деган. Пашинян ушбу баёнот Бакуда муносиб жавоб топишини кутган.\nУнинг фикрича, шу йўл билан музокараларда катта ютуқларга эришиш учун кўпроқ имкониятлар яратилиши мумкин эди. Жавобда бу масала фақат Озарбайжоннинг ҳудудий яхлитлиги доирасида ҳал қилиниши мумкинлиги қайд этилган.\n"Аслида, бу баёнот Баку можарони ҳал қилишнинг дастлабки шарти сифатида унинг моҳияти бўлган 1988 йилдаги воқеаларга қайтишни илгари сураётганини англатади", дейди Бош вазир.\nУнинг қайд этишича ҳаммасини бошидан бошлаш, янги можарони келтириб чиқариш деганидир.\nАрманистон томонининг Озарбайжон раҳбариятига ёқмайдиган барча баёнотлари – “уларнинг бузғунчи баёнотларига жавобдир”, дея қўшимча қилди у.\n“Озарбайжон музокаралар жараёнида қуйидаги мантиқни қўйишга уринди: бир томонлама муросага келиш ва акс ҳолда бу масалани куч билан ҳал қилиш. Ва биз бошиданоқ Арманистон билан куч ва таҳдид тилида гаплашишга лойиқ эмаслигини айтдик. Бу бефойда”, деб таъкидлади Пашинян.\nБаку яқинда "тарғибот кампаниясига махфий деб номланган маълумотларни ошкор қилувчи янги таркибий қисм" қўшишга қарор қилди.\n“Мен озарбайжонлик ҳамкасбларимга бу йўлдан юрмасликни маслаҳат бераман, чунки агар биз махфий маълумотларни тарқатишни бошласак, бу Озарбайжонда ички сиёсий вазиятни беқарорлаштириши мумкин”, деб огоҳлантирган ҳукумат раҳбари.\nПашинян Озарбайжонни можарони тинч йўл билан ҳал қилиш мумкинлигига ишонч билдирган ҳолда, Қорабоғ келишуви конструктив майдонига қайтишга чақирди.\nИлҳом Алиев Никол Пашинян Озарбайжон-Арманистон Тоғли Қорабоғ\n03 Март 09:43 40637\n04 Март 16:45 40423\n04 Март 18:40 28330\n03 Март 21:19 25428\n03 Март 08:35 24988


7 Декабрь 2021 09:09\nМарказий коммуникациялар хизматида бўлиб ўтган матбуот анжумани чоғида мухбир: «AҚШ миллиардери Илон Маск компанияси билан қозоғистонликларни сифатли интернет билан таъминлаш бўйича келишув қандай тузилган? Мамлакатда компаниянинг сунъий йўлдош интернетини синовдан ўтказиш бошландими? «, - дея савол берилди.\nСаволга Рақамли ривожланиш, мудофаа ва аэрокосмик саноат вазирлигининг Aэрокосмик қўмитаси раиси Баубек Оралмағамбетов жавоб берди.\n«Бугунги кунда мамлакатда сунъий йўлдош интернет ва телетрансляция KazSat-2 ва KazSат-3 сунъий йўлдошлари орқали таъминланади. Бугунги кунда дунёда талаб ва еҳтиёжларга мос равишда юқори сифатли ва юқори тезликдаги интернетни тақдим этаётган компаниялар кўпайиб бормоқда. Aгар умуман Интернет сифати ҳақида гапирадиган бўлсак, бугунги кунда дунёда у билан шуғулланадиган 3 та йирик компания мавжуд. Бу Оnе Wеb, SES ва Starlink (SpaceХ). Бу йил биз «Оnе Wеb» билан биргаликда мамлакатда иккита техник синов ўтказдик. Яъни, биз Интернет тезлиги ва техник мувофиқлигини синовдан ўтказдик. Бу йўналишдаги ишлар пилот лойиҳа сифатида давом этади», - деди Б. Оралмағамбетов.\nУнга кўра, 2022 йилда Қозоғистонда янги сунъий йўлдош интернет хизмати синовдан ўтказилади.\nSЕSга келсак, яқинда компаниянинг Алмати вилоятидаги сунъий йўлдош интернет хизматини синовдан ўтказишни бошладик. Бугун тест давом этмоқда. Starlink компаниясига келсак, у билан келгуси йилнинг биринчи чорагида мамлакатда пилот лойиҳа амалга оширилиши режалаштирилган. Бугун биз ушбу компания билан келишувга эришмоқдамиз. Келгусида амалга оширилаётган тажриба лойиҳалари натижалари ва кўрсаткичлари асосида аниқ қарор қабул қилинади», — деди у.\nКалит сўзлар: ҚР Рақамли ривожланиш, инновациялар ва аэрокосмик саноат вазирлиги, Ахборот технологиялари,


Энг тез ва энг секин арзонлашувчи смартфонлар: қайсиларининг нархи икки карра тез пасаяди? - Terabayt.Uz\nBankMyCell ресурси смартфонларнинг харид қилинганидан кейинги арзонлашуви бўйича анъанавий йиллик ҳисоботини эълон қилди. Мазкур сервис trade-in (эски телефонларни қўшимча тўлов билан янгисига алмаштириш) дастурлари доирасидаги нархларни солиштиришга ихтисослашган.\nМаълум бўлишича, сотилганидан кейинги дастлабки 12 ой давомида iPhone’лар ўз нархининг 16,70 фоизини йўқотар экан. Буни қарангки, Android операцион тизимли смартфонларда бу кўрсаткич икки баравар юқори экан – улар бир йилда 33,62 фоизга арзонлашади!\nХариддан икки йил ўтиб эса iPhone’лар нархи ўртача 35,70 фоизга, Android-смартфонларники бўлса 61,50 фоизга арзонлашади. Тўрт йилда бу кўрсаткичлар тегишлича 66,43 ҳамда 81,11 фоизга етади.\nЎҚИНГ: OUKITEL F150 чиқди: 8000 мАс батареяли, «ўлдириб бўлмас» смартфон – атиги 110 доллар! (+видео)\nАлоҳида брендлар бўйича олиб қараганда, арзонлашув тезлиги бўйича етакчилар HTC (-53,08%), Motorola (-42,57%) ҳамда Sony (-39,51%) бўлиб чиққан. Смартфонлари ўз нархини энг секин йўқотадиган брендлар эса iPhone ва, қанчалик ғалати туюлмасин, LG билан Nokia экан.\nApple ҳамда Samsung флагманлари қуйидагича арзонлашган:\nGalaxy S20 (9 ойда -34,78%), iPhone 11 (бутун 2020 йил давомида -12,84%)\nGalaxy S20+ (9 ойда -30,59%), iPhone 11 Pro (бутун 2020 йил давомида -21,31%)\nGalaxy S20 Ultra (9 ойда -36,30%), iPhone 11 Pro Max (бутун 2020 йил давомида -15,96%)\nЎҚИНГ: Realme янги «автономлик монстри»ни атиги 108 доллардан сотувга чиқарди (+видео)\n#Apple #Apple iPhone #HTC #LG #Motorola #Nokia #Samsung #Sony #Android смартфон #нархлар #смартфонлар #Apple iPhone 11 # 5G смартфон #5G-смартфони #Apple iPhone 11 Pro #Apple iPhone 11 Pro Max #Samsung Galaxy S20 #Samsung Galaxy S20 Plus #Samsung Galaxy S20 Ultra


Голливуд актрисаси Шарлиз Терон 40 ёшга тўлди\n19:22 / 07.08.2015 5540\n2015 йилнинг 7 августида АҚШлик актриса ва продюсер Шарлиз Терон 40 ёшлик таваллуд айёмини нишонлайди.\nШарлиз Терон 1975 йил 7 августда Жанубий Африка Республикасининг Трансвааль вилояти Бенони шаҳрида таваллуд топган. Унинг отаси қурилиш компанияси ва кичик ферманинг эгаси бўлган. Шарлиз 15 ёш бўлганда оилавий жанжалда унинг онаси маст ҳолатдаги отасини отиб қўйган. Суд қотилликни ўзини ҳимоялаш деб топиб, Шарлизнинг онасини жавобгарликдан озод қилган. Бу факт актриса томонидан анча вақт сир сақланган – актриса интервьюларда отаси йўл-транспорт ҳодисасида ҳалок бўлганини айтиб юрган.\nШарлиз 6 ёшдан рақс билан шуғулланган. У 13 ёшида Йоханнесбургдаги балет мактабида таҳсил ола бошлаган.\n16 ёшида моделлар танловида ғолиб бўлган. 17 ёшида Нью-Йоркдаги нуфузли рақс мактабига ўқишга кирган, бироқ тиззасидан олган жароҳати туфайли балет билан шуғулланишни давом эттира олмаган.\nШундан сўнг актриса Лос-Анжелесга актрисалик фаолиятини бошлаш учун келган. У ўзининг Жанубий Африка акцентини тўғрилай олгач, 1995 йилда чиқарилган “Маккажўхори болалари-3: шаҳар ҳосили” фильмида эпизодик роль ўйнашга муваффақ бўлган.\nШундан кейин у бир нечта фильмларда суратга тушган. “Иблис адвокати” фильми унга машҳурлик келтирган. У бу фильмда машҳур актёрлар Ал Пачино ва Киану Ривз билан бирга суратга тушган.\nШарлиз Терон “Қудратли Жо Янг”, “Фазогир рафиқаси”, “Қизғин ўйинлар”, “Фараҳли ноябрь”, “24 соат” каби бир қатор фильмларда суратга тушган.\nТерон “Маҳлуқ” фильмидаги қотил роли учун “Оскар”, “Олтин глобус” ва “Кумуш айиқ” каби нуфузли мукофотлар билан тақдирланган.\nТерон охирги йилларда “Оппоғой ва овчи” (2012), “Прометей” (2012), “Телба Макс: ғазаб йўли” (2015) каби фильмларда суратга тушди.\nАктриса 2008 йилда БМТнинг тинчлик элчиси этиб тайинланди.\nТерон Жанубий Африкада ОИТСга қарши курашувчи хайрия жамғармасига асос солган.\n2005 йилда Юлдузлар хиёбонида ўзининг “юлдузи” билан тақдирланган.\nТерон 2012 йилда ЖАРлик болани боқиб олиб, унга Жексон исмини берган. 2015 йилда эса яна бир ЖАРлик қизни ўз оталиғига олиб, унга Август исмини берган.


..:: ISLOM.UZ ::.. - Суҳбатлашиш одоби\nСўзлаётган пайтда ортиқча ҳаракатлар қилмаслик лозим.\nБунга кўз, қош, қўл ва бошқа аъзоларнинг ҳаракати ҳам киради. Суҳбатлашаётганда, суҳбатдошини туртиб, қўлидан тутиб ёки кийимидан тортқилаб гапирадиганлар ҳам бор. Ушбу нарсалар ҳам одобсизликка киради ва бу ишлар киши одобидаги нуқсонлардир.\nИмкони борича чиройли, маънодор ва хушҳолликка далолат қиладиган сўз ва жумлаларни ишлатиб, қўпол, маъносиз ва нохушликка сабаб бўладиган сўз ва жумлалардан четланиш керак.\nБу борада мумтоз адабиётимизда бир ҳикоя келган: Подшоҳ туш кўрибди. Тушида тишлари битта қолмай тўкилиб кетган эмиш. Аъёнларини чақириб, бу тушининг таъбирини сўрабди. Биров: «Барча қариндошларингиз ўлиб, ёлғиз ўзингиз қолар экансиз», дебди. Бу гап подшоҳни маҳзун қилибди. Бошқа биров: «Йўқ, ундай эмас, подшоҳим. Сиз барча қариндошларингиздан кўра кўп умр кўрар экансиз», дебди. Бу гап подшоҳга маъқул келиб, жуда хурсанд бўлибди.\nТилни ихтиёрига қўйиб юбориш инсонни ёлғон, ғийбат, чақимчилик, риё, ихтилоф, душманлашув, ахлоқсизлик, фаҳш ишлар ва бошқа турли ёмонликларга олиб боради. Шунинг учун «Ким тилини тийса, нажот топади» дейилган. Тил офатларидан сақланишнинг энг яхши йўли турли бемаъни ўтириш-зиёфатлар, ғийбат-хусумат мажлислари, нодон, ахлоқсиз кишилар суҳбати кабилардан узоқроқ юришдир.\nШайх Муҳаммад Содиқ Муҳаммад Юсуф (Ижтимоий одоблар китобидан)


Миср: президентлик сайловида асосий рақиблар маълум бўлди - BBC O'zbek\nМиср: президентлик сайловида асосий рақиблар маълум бўлди\nImage caption Муҳаммад Мурсий ва Аҳмад Шафиқ илк эркин сайловда асосий рақиблар сифатида кўрилмоқда.\nМисрда ўтаётган президентлик сайловида иккинчи даврага "Мусулмон биродарлар" фирқасининг вакили Муҳаммад Мурсий ва собиқ президент Ҳусни Муборак даврида бош вазир вазифасини бажарган Аҳмад Шафиқ чиқишди, дея хабар беради Миср расмий матбуоти.\n"Мусулмон биродарлар" фирқаси номзоди, хабарларга кўра, сайловчиларнинг 25,3% овозини, Ҳусни Муборакнинг собиқ сафдоши эса 24,9% овозини тўплаган.\nБиринчи давра натижалари расман сешанба куни эълон қилинади.\nПрезидентлик сайловининг иккинчи давраси 16 ва 17 июнда бўлиб ўтади.\nХалқаро кузатувчилар Мисрда ўтган президентлик сайловининг биринчи даврасини тарихий ютуқ дея аташган. Бироқ, Қоҳирадаги Би-би-си мухбири Жон Лайнга кўра, кўплаб мисрликлар, айниқса ўтган йилги оммавий намойишлар иштирокчилар "икки ёмондан яхшироғини танлашга" мажбур эканликларини айтишади.\n"Мусулмон биродарлар" ҳам, Шафиқ сайлов штабининг вакиллари ҳам инқилоб тарафдорларини ўз номзодлари учун овоз беришга чақиришмоқда. Иккала томон ҳам бир-бирини инқилоб ютуқларини йўққа чиқаришга уринишда айблашмоқда.\nImage caption Иккинчи давра сайлови келгуси ойда бўлиб ўтади\nШафиқнинг вакили Аҳмад Сархан, Мисрда ўзгаришлар бўлишини истаганларга мурожаат қилиб, собиқ бош вазир дастури келажакка йўналга эса, "Мусулмон биродарлар" "Ислом империясини" қуришни исташаётганини айтди.\n"Мусулмон биродарлар" фирқаси эса Миср халқини - агар "араб баҳори"ни қўллаб-қувватласа ва ўтмишга қайтишни истамаса - иккинчи даврада Муҳаммад Мурсийга овоз беришга чақирди.\nБи-би-си шарҳловчиси Жереми Воуэен сўзларига кўра, бу сайловда ким ғолиб чиқишидан қатъи назар, уни ҳозирда мамлакатни идора этаётган ҳарбийлар билан ихтилоф ва жанжаллар кутади, зеро ҳарбий қўмондонлик бор кучи билан Мисрдаги сиёсий жараёнларга таъсир кучини сақлаб қолишга ҳаракат қилади.\nБундан ташқари мисрлик сайловчилар янги президентнинг қандай ваколатларга эга бўлишини билишмайди, чуни янги конституция ҳали эълон қилингани йўқ.\nБоуэннинг илова қилишича, ўтган йилги намойишлар иштирокчилари ўз сафларидан сайловларда ғолиб чиқишига умид қилган харизматик номзодни танлай олишгани йўқ.\n23 ва 24 май кунлари Миср халқи мамлакат тарихида илк эркин сайловда овоз беришди.\nСайловнинг биринчи давраси Ҳусни Муборак ҳукумати ағдарилишидан 15 ой ўтиб бўлиб ўтди.\n"Мусулмон биродарлар" сайловда ғалаба қозониши кутилмоқда\n"Намойишлар бутун Миср ё ҳатто қоҳираликлар истагини акс эттирмайди"


"Бабаян кетсин"ми? - BBC News O'zbek\nФото муаллифлик ҳуқуқи HASAN PIRMUHAMEDOV XXFOTO\nImage caption Бабаяннинг истеъфо талаблари кучаймоқда.\nБабаяннинг истеъфо талаблари кучаймоқда. Ўзбекистондаги энг нуфузли футбол сайтларидан UFF.uz, maydon.uz, ҳамда Kun.uz, Қаҳрамон Асланов каби шарҳловчилар ва кўплаб ишқибозлар Ўзбекистон миллий терма жамоаси мураббийси Самвел Бабаяннинг истеъфосини талаб қилишмоқда.\n"Кечаги Қатар тақдим этган имкониятдан кейин барчаси ўзгарди. Энди футбол ишқибози ва журналистларини ушлаб қолиб бўлмайди. Ҳозир чора кўриш керак. Ҳозир Бабаян кетиши керак. Агар ҳозир Бабаян кетмаса, салдан кейин уни ушлаб турганлар аниқ кетади", - деб ёзилган UFF.uz сайти баёнотида.\nБаёнотда ҳатто футболнинг абгор аҳволи "халқ орасида норозиликлар"га сабаб бўлаётгани айтилади.\n"Ҳа, ҳозир Самвел Бабаян кетиш керак. Унинг ўзи ариза ёзиши ва тинчгина лавозимини топшириши шарт. У кучсиз! Ундаги савия ЖЧга чиқиш учун етмайди. Уни фақат битта сабабга кўра ушлаб туришлари мумкин: моддий манфаат. Бошқа сабаб йўқ", - дейилади баёнотда.\nСайтнинг ёзишича, Ўзбекистон президенти ҳам ўзгариш тарафдори.\n"Ўтган йили ўзбек футболини танқид қилганимиз учун сайтимизга чора кўришганди. Энди чўчимаймиз, сабаби ортимизда ёнимизни оладиган Президентимиз турибдилар. Халқимиз турибди! Умид қиламиз, нолаларимиз Ўзбекистон раҳбариятига етиб боради."


ЎзА хабарида айтилишича, Олий мартабали меҳмон ҳурриятимиз, порлоқ истиқболимиз ва эзгу ниятларимиз рамзи бўлган Мустақиллик ва эзгулик монументи пойига гул қўйди.\nМамлакатимизнинг бош майдонида қад ростлаган Мустақиллик ва эзгулик монументи Ўзбекистон танлаган йўл – мустақиллик, тинчлик ва тараққиёт тимсолидир. Ушбу монумент теран маъно-мазмуни, ғоявий-бадиий ечими билан Ўзбекистоннинг тинчликсевар сиёсатини, халқимизнинг бунёдкорлик ва фаровонлик йўлидаги эзгу интилишларини ўзида ифода этади.\nСооранбай Жээнбеков Мустақиллик майдони тинчлик, дўстлик ва эзгуликни тарғиб қилишда, ўзбек халқининг буюк келажакка ишончини мустаҳкамлашда муҳим аҳамиятга эга меъморий мажмуа эканини алоҳида таъкидлади.\nҚирғизистон етакчиси Ўзбекистон Республикаси Бош вазири Абдулла Арипов ҳамроҳлигида пойтахтимиздаги Ўзбекистон Республикасининг Биринчи Президенти Ислом Каримов номидаги илмий-маърифий ёдгорлик мажмуасига ташриф буюрди.\nЎзбекистон Республикасининг Биринчи Президенти Ислом Каримов ҳайкали пойига гул қўйди.\nБуюк давлат арбобининг ёрқин хотирасига ҳурмат бажо келтирди.\nМазкур рукндаги бошқа мақолалар: « Сооранбай Жээнбеков Ўзбекистонга келди\tЎзбекистон Бош прокуратураси Федерал тергов бюроси билан келишув имзолади »


БУ ЙИЛ ЁЗГИ СУҒОРИШ МАВСУМИДА ВИЛОЯТИМИЗДА 760 МИЛЛИОН КУБ МЕТР СУВ ЕТИШМАЙДИ\nБу дефицит қайси манбалар ҳисобидан қопланади?\nШу йил ёзги мавсумда вилоятимизда экин майдонларини суғориш учун 3 миллиард 772 миллион куб метр миқдорида сув талаб этилиб, ажратилган лимит 3 миллиард 12 миллион куб метрни ташкил қилади. Етишмайдиган оби ҳаёт миқдори 760 миллион куб метрга тенг ва бу Чимқўрғон сув омборининг фойдали ҳажмидан икки баравар кўпдир.\nРеспублика ҳукуматининг жорий йил 1 июндаги қарорида юртимизда 2020 йил ёзги суғориш мавсумида кутилаётган сув танқислигига доир рақамлар келтирилар экан, етишмайдиган сув миқдорини қоплаш манбалари ҳам кўрсатилган. Хусусан, вилоятимизда кутилаётган 760 миллион куб метр миқдоридаги сув дефицитининг қарийб 42 фоизи экинларни тўғри жойлаштириш ва сув тежовчи агротехнологияларни қўллаш, яна 40 фоизидан ортиғи ирригация тадбирларини амалга ошириш, тахминан 8 фоизи коллектор-дренаж тармоғига қўшимча насос ўрнатиш, салкам 7 фоизи сув тежовчи технологияларни қўллаш ва 3 фоизи янги суғориш қудуқларини бурғулаш ҳисобидан қопланиши назарда тутилган.\nШу йилнинг июнь ойида сув хўжалиги ташкилотларининг эксплуатация маблағлари ҳисобидан вилоятимиз бўйича 127,6 километр узунликдаги ирригация тизимларида тозалаш ишлари бажарилиб, 198 та гидротехник иншоот ва 121 та гидропост таъмирланади. Бу тадбирлар учун 960 миллион сўмдан ортиқ маблағ сарфланиб, 22 минг гектар майдонда сув таъминоти яхшиланади. Худди шу манба ҳисобидан ойнинг охиригача 41 та суғориш ва 6 та вертикал дренаж қудуқларини таъмирлаш-тиклаш, фермер хўжаликлари ва бошқа сув истеъмолчилари ҳисобидан эса 35 та насос агрегатини таъмирдан чиқариш режалаштирилган.\nВилоятдаги 17 минг 448 гектар майдонда сувни тежайдиган технологияларни жорий этиш, шундан 10 минг гектарда кўчма эгилувчан қувурлар ётқизиш, қолган қисмида эса томчилатиб ва плёнка тўшаб суғоришни йўлга қўйиш кўзда тутилган.\nҚарорда, шунингдек, кутилаётган сув танқислигининг салбий таъсирини юмшатиш ва мавжуд сув ресурсларидан самарали фойдаланиш бўйича кўплаб бошқа чора-тадбирлар ҳам белгиланган.\nГидрометеорология хизмати марказининг маълумотига кўра, 2020 йилда Қашқадарё дарёси ҳавзасида кутилаётган сув миқдори меъёрга нисбатан 70 фоиз атрофида бўлиши прогноз қилинмоқда.\nБугунги кунда юртимиздаги бир қатор йирик сув иншоотлари қатори Талимаржон сув омборида ҳам оби ҳаёт захираси олдинги йилларга нисбатан 20-30 фоизга кам.


Дилноза Кубаевага “Яллачи” тамғаси қўйилди. - 18 Марта 2014 - SHERLAR.BIZ - ENG YANGI SHERLAR 2018 2019\nSHERLAR.BIZ Shanba, 05.12.2020, 09:12\nГлавная » 2014 » Mart » 18 » Дилноза Кубаевага “Яллачи” тамғаси қўйилди.\nДилноза Кубаевага “Яллачи” тамғаси қўйилди.\nФильмнинг таг замини — сценарийнинг профессионал даражада ёзилгани бўлғуси киноасарнинг муваффақиятини таъминлашини баҳор киномавсумининг илк премьераси - “Кўргим келади” психологик драмасида кўриш мумкин...\nФильм воқеаларининг аста-секинлик билан ривожланиб, кульминация ва ечимга олиб келиниши, жанр талабларининг тўлиқ амалга оширилгани томошабин эътиборини тортади. Ишчи номи “Зиёда” бўлган бу психологик драманинг асосида хонанда қизнинг ҳаётий синовлари, ички руҳий кечинмалри акс этади. Хонандалар ҳаёти ҳақида фильмлар суратга олинган. Лекин “Кўргим келади” кинокартинасида қўшиқчилар ҳаётининг психологик томони, кўпроқ саҳна ортидаги ҳаётий драматик воқеликлар ифода этилган.\n“Ўзбеккино” миллий агентлиги буюртмасига биноан суратга олинган мазкур фильмда профессионал ижодкорлар жамланган. Сценарий муаллифи Мурод Муҳаммад Дўст. Воқеалар қаҳрамонларнинг психологик портретлари воситасида ривожланиб боради. Профессионал актриса Дилноза Кубаева ана шундай драматик юкни кўрсатиб беришдек вазифани уддалаган. Фильмнинг барча компонентлари айнан Зиёда қаҳрамонини ички ва ташқи дунёси, ҳолатлари, кечинмаларига қурилган. Режиссёр Жавоҳир Қосимов, оператор Музаффар Юсупов, бастакор Шуҳрат Зокиров, рассом Акмал Саидов Зиёданинг фожеасини очиб бериш учун камера, ракурс, мусиқа, деталлар, объект, либослардан унумли фойдаланишган. Ҳатто, табиат манзаралари ҳам қаҳрамоннинг кечинмаларига бефарқ эмасдек. Оғир касалликка чалинган қизини даволаш илинжида юрган Зиёданинг тақдирига томошабин бефарқ бўлолмайди. Актриса Дилноза Кубаева қаҳрамони ҳаётига сингиб кетган. Қўшиқ санъати — қўшиқ саноатига айланиб кетаётган шоу-бизнес оламида ўзлигини, ғурурини, ор-номусини йўқотмаган Зиёданинг қалби кадрда “йиғлайди”. “Яллачи экансиз”, деган тамғага виждони, ҳаётий принципи, инсонийлигини қарши қўяди.\n“Кўргим келади” психологик драмасида сўзнинг ҳам ўз юки ва ўрни бор. “Онам бошқа рўзғор қилмаган”, “Кўнглимда ғазаб уйғонади” қабилидаги иборалар қахрамонлар лексиконини анча бойитган. Адабиётчи сценарийнависнинг ижодини кинога уйғунлаштиришнинг афзаллиги ҳам шунда. Теша тегмаган сўз ва ибораларнинг қўлланилиши фильмнинг ютуғи. Профессионал актёрлар ансамблида дебютант Хусан Жўраевнинг иштироки “Кўргим келади” фильмининг ҳақиқий кашфиёти бўлди. Соф туйғулари, беғубор ва беғараз муҳаббати билан ёш актёр Хусан Жўраевнинг қаҳрамони Камол ёруғлик ва умид олиб кирди.\nТомошабин сифатида “Кўргим келади” фильмидаги Ўзбекистон халқ артисти Малика Иброҳимова ижросидаги Роҳила опа, Зуҳра Солиева ва Тоҳир Саидов талқинида қўшни эр-хотин образларининг кенгроқ очиб берилишини истаган бўлардим. Роҳила опа ҳаётнинг фожеаси моҳиятини, хотинининг гарданига ўтириб олган худбин эрнинг оилавий муносабатлари чуқурроқ акс эттирилишини кутган эдим. Балки бу қахрамонлар ҳаётининг мавҳумлиги муаллифларнинг фишкасидир, яна билмадим...\nМусоқов имкониятларидан фойдалана олмади(ми)?\nЯна бир ёш режиссёр Темур Мусоқовнинг “Бекатдаги одам” фильмида психологик драма ва детектив жанри элементлари уйғунлашиб кетган. Фильм воқеалари реал ҳаётдан олинган худбин, эркатой ва маъсулиятсиз йигитнинг маст ҳолда автомобилни бошқариши учта бегуноҳ инсоннинг ҳаётдан кўз юмишига сабаб бўлади...\nУчта оиланинг бошига оғир мусибат тушади... Фильмда инсон ҳаётининг қадр-қиммати, ўзгалар ва яқинлар олдидаги маъсулият каби тушунчалар сценарий асосига сингдирилган. Асосий урғу рафиқаси ва ўғил фарзандини йўқотган йигит, фожеанинг сабабчиси бўлган бебош ўғилнинг отаси, ҳамда терговчи образларига йўналтирилган. Ўзбекистон халқ артисти Ёдгор Саъдиев ижросидаги ота образи ишонарли чиққан. Оила аъзоларидан жудо бўлган бош қаҳрамон йигит ролига эса хайрихоҳ бўлиш қийин. Актёр ички дардни, йўқотиш ҳиссини нигоҳи орқали бера олмаган. Актёр Сирожиддин Вафоевнинг қаҳрамонига ҳамдард бўла олмадим.\nДетектив жанрда ҳар бир деталь муҳим. Режиссёр ана шу деталларга эътибор қаратиши керак эди. Ота жиноят жойига қандай келиб қолди? Фожеа тафсилотларини телефонига суратга олган аёлнинг уйи бекатнинг орқа томонида. Ракурс эса олди пландан олинган. Автоҳалокатдаги учинчи одамнинг кимлиги, аёлининг кўрсатмаларини инобатга олмаслиги жуда мавҳум. Тўғри, мавҳумлик детектив жанрга хос деталь. Мавҳумликда ўзига хос интрига ҳам бор. Лекин мавҳумлик сюжет ечимида ойдинлашиши керак. “Бекатдаги одам” фильмида айрим саволлар жавобсиз қолган. Терговчининг жиноятда айбланаётган шахсга нисбатан, у қандай бўлишидан қатъий назар, “сўтак” дея ҳақоратлаши ноўрин. Бир отанинг иккита ўғли — бутунлай бошқа-бошқа дунё. Бири учта одамнинг ҳаётига нуқта қўйди. Иккинчиси эса шифокор, беморларни ҳаётга қайтаради. Ана шу контрастни янада кучайтириш лозим эди. Актёр Фарҳод Абдуллаевнинг қаҳрамони фильм муқаддимасида бир кўриндию, кадрда бошқа кўринмади. Томошабин сифатида унинг яна бир бор кўринишини кутган эдим. Ҳаёт ва ўлим ғояси мана шу қаҳрамонлар тимсолида янада кучайган бўларди.\n“Кўргим келади” фильмининг хотимасида хонанда Севара Назархоннинг “Кўргим келар сизни негадир” қўшиғи янграйди. Фильм қахрамонларининг ҳаёти ва тақдирига томошабинлар ҳамдард бўлишини истардик. Токи, бу қаҳрамонларни қайта ва қайта кўргимиз келаверсин. Мавҳумлик эса мантиқан сюжет фойдасига ишласин.\nКатегория: O'zbek yulduzlari | Просмотров: 1128 | | Теги: Дилноза Кубаевага “Яллачи” тамғаси | Рейтинг: 0.0/0


Денгиз чўл минтақасида жойлашганлиги сабабли унинг юзасидан ҳар йили 1м. қалинликдаги сув буғланган. Ўтган асрнинг бошларидан унинг суви сатҳи пасая бошлади. Масалан, бундан ярим аср муқаддам Орол денгизига дарёлардан ёмғирлар билан бирга йилига ўртача 65 куб км. сув келиб, сув юзасидан эса 66,10 куб км. сув буғланиб турган. Сув сатҳи айниқса, ўтган асрнинг 60-йилларидан бошлаб суғориладиган экин майдонларининг кенгайтирилиши, Амударё ва Сирдарё сувларининг суғориш мақсадлари учун кўплаб ишлатилиши оқибатида сув сатҳи кескин пасайиб, қум майдонлар кенгая бошлаган.\nШамол эсганида денгиз ўрнида пайдо бўлган Оролқумдаги туз ва тупроқ заррачаларидан иборат чанг ҳавога кўтарилиб, узоқ масофаларга тарқалади. Қуриган денгиз тубидан йил давомида 15 млн. дан 75 млн. тоннагача чанг кўтарилиши кузатилган. Кенглиги 40 км. узунлиги 400 км. га етадиган тузли чанг тўфонлар таъсирида Оролқумдан ўнлаб, ҳатто юзлаб км. масофага тарқалиб, табиий ўтлоқлар, экинзорлар, боғлар, шаҳарлар ва қишлоқлар устига ёғиляпти. Унинг чанги ҳатто Тянpшанp ва Помир тоғлари чўқ-қиларигача етиб бориб, у ерлардаги музликларнинг эришини тезлаштириб юборган.\nЧўлланиш ва шўрланишнинг тезлашуви оқибатида сўнгги йилларда 50 минг гектарга яқин экин майдони фойдаланишга яроқсиз бўлиб қолди. Орол денгизининг қурий бошлаши натижасида иқлим янада континенталлашиб, қишки совуқ ўртача бир мунча пасайди, ёзги ҳарорат эса икки даражага кўтарилди. Бунинг натижасида совуқ кунлар эрта тушиб, экинларнинг пишиб етилиши кечика бошлади.\nОролбўйи ҳудудида вужудга келган экологик танглик аҳоли саломатлигига ҳам таъсир кўрсата бошлади. Аҳоли ўртасида юрак-қон томири, ошқозон-ичак, нафас олиш органлари касалликлари (ўпка сили, астма, бронхит) кўпайди. Ҳудудда камқонлик касаллиги анча ошганлиги кузатилмоқда.\nБу ҳол минтақа табиати, ўсимликлар ва ҳайвонот дунёсига ҳам катта зиён етказди. Сув заҳираларининг камайиши ва шўрланиши натижасида яйловларда чорва учун озиқ бўладиган ўсимликлар турлари ва сифати камайиб, ўтлоқлар, тўқайлар майдонлари қисқарди. Уларнинг ўрнини қур-ғоқчиликка чидамли юлғун, шувоқ каби чўл ўсимликлари эгалламоқда. 20-асрнинг иккинчи ярмида Амударёнинг қуйи қисми тўқайларига зарар етиши билан бу жойлардан йўлбарс, бухоро буғуси каби ҳайвонлар йўқолиб кетди. Жанубий Оролбўйидаги 60 турдан ортиқ қушлардан 26 тури, Оролбўйи сув ҳавзаларида тар-қалган 28 тур балиқдан 11 тури, жумладан Амударё куракбуруни, бакра балиғи, Орол мўйловдори йўқолиб кетаётгани ташвишли ҳолдир.\nОрол муаммосининг Қорақалпоғистон Республикаси ва Хоразм воҳаси ҳудудларига бўлган салбий таъсири ва келтириб чиқарган муаммолар давлатимиз томонидан бартараф қилинмоқда. Тоза ичимлик сувини олайлик. Хоразм вилояти шаҳар ва туманлари марказларининг тоза ичимлик суви билан таъминланиши 2014 йил 1 январига бўлган маoлумотга кўра 84,9 фоизни қишлоқ аҳолисининг таъминланиш даражаси эса 65,8 фоизни ташкил қилади. Вилоятда тоза ер ости сув заҳираси мавжуд бўлиб, ҳозирча аҳолининг бир қисми ер ости тик қувурли ва қазилма тош қудуқлардан фойдаланмоқда. Вилоят табиатни муҳофаза қилиш қўмитаси ва вилоят ДСЭНМ ходимлари томонидан ер ости сувлари сифати таҳлил қилиниб борилмоқда ва бу жараён қаттиқ назорат остига олинган. Воҳада сувнинг қаттиқлик даражаси анча юқори, бу ҳолат Амударё сувининг йиллик миқдорига ҳам боғлиқ бўлиб сув танқислиги йилларида унинг шўрланиш даражаси 2 млг.литргача кўтарилади.\nОролнинг иккинчи салбий таъсири суғориладиган ерларни шўрланишга олиб келувчи омилидир. Президентимизнинг "Суғориладиган ерларнинг мелиоратив ҳолатини яхшилаш тизимини тубдан такомиллаштириш чора-тадбирлари тўғрисида"ги Фармонининг қабул қилиниши мамлакатимиз қишлоқ хўжалигида олға ташланган жуда муҳим қадам бўлди.\nВилоятда 2008-2012 йилларда 6827 км. дан ортиқ коллектор-дренаж тармоқлари тозаланди, кенг-кўламда таoмирлаш-реконструкция ишлари амалга оширилмоқда. Ўтказилган мелиоратив тадбирлар натижасида сўнгги вақтда ер ости сувлари сатҳининг 32 см. пасайишига эришилиб, ерларнинг юқори даражадаги шўрланиши 4697 гектарга камайтирилди. Бунинг самарасида 2008 йилга нисбатан пахта ҳосилдорлигининг 23,6 ц. дан 25,1 ц. гача, буғдой ҳосилдорлигининг эса 43,6 ц. дан 48,8 ц. гача кўтарилишига эришилди. Президентимизнинг ушбу Фармони кўрсатмаларини бажаришга қарата 2013-2017 йилларга мўлжалланган ҳукумат дастури ишлаб чиқилиб, унинг ижроси таъминланмоқда.\nОролнинг салбий таъсирига барҳам бериш, инсонлар саломатлигини муҳофаза қилиш, мамлакатимизда яшаётган барча фуқароларнинг соғлигини кафолатлаш, соғлом авлодни шакллантиришга қарата кўламдор ишлар олиб борилмоқда.\nДемак, бу борадаги ишлар самарадорлигини таъминлаш учун мазкур ҳудудда яшовчи фуқароларнинг ҳам масoулиятини оширишимиз, шаҳру қишлоқларимизни тўла кўкаламзорлаштиришимиз, сунoий ўрмонлар, истироҳат боғлари ташкил қилишимиз лозим. Шундагина экологик муаммолар таъсири яшил биологик қалқонлар ҳисобига бартараф қилинади.\nПрезидентимизнинг 2014 йил 5 августда қабул қилинган фармойишига биноан "Орол денгизи минтақасидаги экологик офат оқибатларини юмшатиш бўйича ҳамкорликни ривожлантириш" мавзусида Урганч шаҳрида ўтказиладиган халқаро конференцияда экологик аҳволни яхшилаш бўйича аниқ таклифлар ишлаб чиқилиши, шак-шубҳасиз.